1:11 mulana, sinderrang madeng ihanaken dunia en, enggo kin ngo lot kata 
i. Rebbak dekket Debata ngo kata i, janah Debata ngo kata idi. I mulana 
nai ngo la rebbak dekket Debata. Merkite kata i ngo ihanaken Debata 
sagumanna silot. Oda lot barang kade pe hana, ukum male merkite-kite la. 

4 Kata i ngo memmerreken kenggelluhen, janah kenggelluhen i ngo 
merreken sendang taba jelma. Merbinendang ngo cuhaya i mi bagasen 
sigellap, janah oda terenteppen sigellap i cuhaya i. 6 Ipasulak Debata ngo 
utusenna magahken terrenget cuhaya i taba jelma. Si Johanes ngo gerar 
utusen i. Roh ngo ia memmagahken sukuten i mendahi karina jelma, asa 
percaya kalak i taba cuhaya i. Oda ngo ia deng penendang i; ai roh pe ia 
pellin lako memmagahken terrenget penendang idi ngo. Penendang i ngo 
cuhaya situhunna, cuhaya siroh mi dunia en lako menerrangi karina jelma. 

Enggo i dunia en kata idi. Tukasi pe merkite kata idi ngo itempa 
Debata dunia enda, tapi oda itandai dunia en ia. Roh ngo ia mi 
nagerriNa sendiri, tapi oda ijalo bangsaNa i Ia. Tapi lot ma ngo barang 
piga-piga kalak menjaloSa, janah percaya baNa. Bai kalak idi mo 
iberreken kuasa asa gabe dukak-dukak Debata, 13 sinitubuhken oda bai 
jelma nai, kema nggelluh rimbaru idi bai Debata nai ngo rohna. 14 Enggo 
gabe jelma kata idi janah merrian i tengah-tengahta. Enggo siidah 
kesangapenNa imo kesangapen nijaloNa bage Anak sada-sada ni Debata. 
Ai merkite Ia ngo ipeterar Debata dirina dekket ngkelleng ateNa banta. 

Si Johanes ngo mengindangkenSa, ai nina ngo, "En mo kalakna 
sikudokken i roh i podingku nai; tapi belgahen ngo Ia asa aku, ai enggo kin 
ngo lot Ia sinderrang madeng tubuh aku." 16 Ngkelleng kalohoonngo 
atena banta, jadi dakdak ipasu-pasu ngo kita. Merkite si Musa ngo 
iberreken Debata pati-patiin banta, tapi merkite Jesus Kristus, ipetarar 
Debata ngo dirina dekket kelleng atena banta. Ise poda nung mengidah 
Debata, laenlcen anakNa sada-sada i sidos dekket Debata, sirebbak dekket 
Bapa i, Ia ngo petararken Debata Bapa banta. Ipasulak pengulu- 
pengulu Jahudi mo imam-imam dekket deba marga Lewi i Jerusalem nai, 
mendahi si Johanes janah mengkusoken tabasa, "ise ngo ko situhunna?" 
Oda ngo irusiaken si Johanes, ntompel ngo idokken, "Oda ngo Aku Raja 


Sipaluah niperbagah-bagah Debata." 21 "Mula bagidi, ise ngo kono?" nina 
kalak idi mengkusoi. "Mada ngo kono si Elias?" "Oda," nina si Johanes. 
"Mada ngo kono Nabi idi?" nina kalak i deng ma. "Oda," nina mengaloi. 

22 "Mula bagidi, bagahken mo bai nami, ise ngo kono," nina kalak idi, 
"Asa kubettoh kami magahken taba sipasulakken kami. Bakune 
pendokkenmu terrenget dirimu?" 23 "Ukum aku," nina si Johanes, "Imo 
bage nidokkenNabi Jesaya, 'Sora sitenggo-tenggo i kellongoon. Peddeas 
kene mo dalan bai Tuhan i!' " 24 Ukum kalak simengkusoi idi imo 
sinipasulak kalak Parise. 25 Nai nina kalak idi mo taba si Johanes, "Mula 
oda ngo kono Raja Sipaluah niperbagah-bagah Debata, oda si Elias, oda 
ma Nabi idi kasa perridilcen jelma kono?" 26 Ialoi si Johanes mo, "Lae 
ngo kuperridilcen bai jelma i. Tapi enggo i tengah-tengah ndene sada kalak 
siso nitandaan ndene. Roh ngo la janah enggo i podingku, tapi 
mengosari eket cipatuNa pe oda sanggup deng aku." I Betania ngo 
masa i karina, kan kebincaren Lae Jordan bekkas si Johanes perridiken 
jelma i. Sibarembenkenna, idah si Johanes mo roh Jesus mendahisa. 
Idokken si Johanes mo, "Tengen kene mo! Adoi mo biri-biri Debata 
mahan peleenken i, asa sasa dosa dunia en! Ia ngo sikudoklcen i siroh i 
podingku nai, tapi belgahen ngo Ia asa aku; ai enggo kin ngono lot Ia, 
madeng kin pe tubuh aku. 31 Oda ngo kutandai deng kin Ia, tapi roh aku 
perridiken bangsa Israel merkite lae asa itandai kalak i Ia." 32 Bageenngo 
pengindangken si Johanes terrenget Ia, "Kuidah ngo Tendi Debata susur i 
langit nai bage ndarapati, senggep janah merrian baNa. Sinderrangna i 
oda kutandai deng kin Ia; tapi Debata sipasulakken aku perridiken merkite 
lae, mendokken bangku: Barang mendahi ise idah kono susur tendi Debata 
janah merrian bana, Ia mo roh perridiken jelma merkite Tendi Debata!' 34 
Tuhu-tuhu ngo enggo kuidah idi," nina si Johanes, "Asa, tuhu ngo Ia Anak 
Debata; percaya mo kene!" 35 Sibarembenkenna no la, cender no la ma mo 
i bekkas idi si Johanes dekket dua kalak sisinna. 36 Idah kessa mo Jesus 
memellus arap idi, nina mo, "Tengen kene mo! Adoi mo biri-biri Debata!" 

Idengkoh sisiin si Johanes sidua kalak idi ngo nidokkenna i, nai meter 
iekutken kalak idi mo Jesus. 38 Tumulih mo Jesus mi podi, nai idah mo 
kalak i mengekutkenSa, gabe idokken Jesus mo, "Ise ngo nitulusen 


ndene?" Ialoi kalak idi mo, "Rabi, i dike ngo kono merian?" (Rabi 
lapatenna 'Guru'). "Roh mo kene, asa idah kene," nina Jesus. Nai 
iekutken kalak idi mo Jesus, rebbak mo kalak i sidarinkenna i. Kira-kira 
pukkul empat ciboon mo i. 4C Sada ibas kalak idi sidua i nai sienggo 
mendengkoh kade sinidoklcen si Johanes janah laus nola mengekutken 
Jesus, imo si Andreas, anggi si Simon Petrus. 41 Nai ndor mo itulusi si 
Andreas si Simon kakana i, nina mo mbangsa, "Enggo jumpa kami Mesias 
i, Raja Sipaluah niperbagah-bagah Debata!" (Mesias lapatenna Kristus 
kata Junani.) 42 Nai ibabai si Andreas mo si Simon mendahi Jesus. Idah 
Jesus kessa mo si Simon, nina mo, "Si Simon ngo kono, anak si Jona. Si 
Kepas mo kono mi podinkenna en." (Kepas kata Heber dos ngo i dekket 
Petrus kata Junani, lapatenna delleng batu). 43 Sibarembenkenna, ipetettap 
Jesus mo ukuma lako laus mi Galilea. Nai pesimbak mo ia dekket si 
Pilipus, idokkenmo mbangsa, "Ekutkenmo Alcu!" 44 Si Pilipus asalna i 
Betsaida nai, imo bekkas si Andreas dekket si Petrus. 45 Nai pesimbak 
nola mo si Pilipus dekket si Natanael, idokken mo mbangsa, "Enggo 
pesimbak kami dekket kalakna sinidokken si Musa ibas Bukku patinna 
dekket sinidokken nabi-nabi. Imo Jesus anak si Josep kalak Nazaret." 46 
Tapi ialoi si Natanael mo, "Meter lot mo harapen roh simende i Nazaret 
nai?" "Ita mo asa idah kono!" nina si Pilipus mengaloi. 4 ' Idah Jesus kessa 
mo roh si Natanael mendahisa, idokken Jesus mo terrengetsa, "En mo 
sada kalak Israel bennar, oda lot sipakulah-kulah bana!" 4£ Nai idokken si 
Natanael mo taba Jesus, "Bakune carana pemmettohmu terrenget aku?" 
Ialoi Jesus mo, "Kuidah ngo kono i terruh kayuara i, sinderrang madeng 
idiloi si Pilipus idi kono." 49 "Guru," nina si Natanael. "Anak Debata ngo 
kono, Raja kalak Israel!" Nai nina Jesus mo, "Mada ngo kumama 
Kudokken i kuidah kono i terruh kayu ara i, memmaing asa gabe percaya 
kono? Idahenmu mo belgahen deng daripada i!" Idokken Jesus deng 
ma, "Kudokken mo bai ndene; idahen ndene mo mbuka langit, janah 
merlaus roh malaekat Debata mendahi Anak Jelma." 

2:1 Enggo kessa dua ari, lot mo merbayo i kuta Kana sini Galilea. I sidi 
ma ngo dekket inang Jesus. 2 Jesus pe dekket sisinNa dekket ngo idilo 


merbayo i. 3 Nai tupung mo kerri karina anggur sukut i, nai idokken inang 
Jesus mo taba Jesus, "Enggo kerri anggur sukut i." 4 Ialoi Jesus mo, 
"Nange, ulang pasulak Aku; ai makdeng dapet tikkingku lako memmaing 
barang kade." Nai idokken inangna i mo taba perkebbas nisidi, "Barang 
kade idokken Jesus taba kene, bahan kene mo.” 6 Lot mo isidi hantar 
ennem goci siat-siat ualuhpuluh soh mi serratus sellup lae mahan 
pemmorih nehe, mengekutken hatoren agama kalak Jahudi. Idokken 
Jesus mo taba perkebbas i, "Domi kene mo goci i dekket lae." Nai idomi 
kalak i mo lae mi goci i. Idokken Jesus mo nola taba kalak idi, "Taku 
mo cituk lae ni goci i, embahken mo taba induk perkebbas." Iembah kalak 
i mo lae nitakuna i taba induk pesta i, 9 iakapi mo lae i, keppe enggo 
mobah gabe anggur. (Oda ngo ibettoh barang i dike nai rohna anggur i, ai 
pellin perkebbas i ngo kessa bettoh-bettohen). Nai idiloi induk perkebbas i 
mo kela i, nina mo mbangsa, "Biasana anggur simerrasana ngo lebbe 
ihidangken deba, tapi mula enggo karina tamue mengenum mbue anggur, 
barn pe asa ihidangken nola anggur biasa. Keppeken kono isimpan kono 
deng ngo anggur simerrasana, janah bagendari deng ngo asa ihidangken 
kono!" Idi mo tanda kellengangen perlebbe ihanaken Jesus, i kuta Kana 
sini nagerri Galilea. Merkite tanda kellengangen i, ipacidah Jesus ngo 
kemulianNa. Nai percaya mo sisinNa i tabaSa. 12 Enggo kessa i, laus mo 
Jesus bak inangNa rebbak dekket sisinNa i mi Kapernaum, janah i sidi mo 
kalak i merian barang piga-piga ari. 13 Tikan enggo ndessing Ari Raya 
Paskah kalak Jahudi, laus mo Jesus mi Jerusalem. 14 Idapet Jesus mo 
jelma merdea lembu, biri-biri dekket ndarapati i Bages Debata i 
Jerusalem; bagidi ma dekket simenukari kepeng merkundulen isidi. 15 Nai 
ipelias Jesus mo ligas-ligas ipas tinali nai, ijalang mo karina pinakan- 
pinakan idi i Bages Debata nai, biri-biri bak lembu pe. Ipengongkitken mo 
meja penukaren kepeng, merhamburen mo kepeng kalak idi. Idokken 
mo taba kalak simerdea ndarapati, "Embah karina ndrapatimi. Ulang baing 
kene gabe bekkas pertiga-tigaan Bages BapangKu!" Nai ienget sisinNa 

i mo ayat Bibel en, "Mergollah-gollah ngo bage api menutung ukum 
kelleng atengKu midah Bagesmu ale Pa!" Ialo penguasa-penguasa 
kalak Jahudi mo Jesus merkite kata-kata mpingas, nina mo, "Tuduhkenbai 


nami tanda kellengangen mahan bukti, lot kuasamu memmaing bagidi!" 
Ialoi Jesus mo, "Rumpakken kene mo Bages ni Debata en, nai Kupajek 
no la mo i mengolihi ibagasen tellu ari." 2( "Empatpuluh tahun mo 
dekkahna pelliasken Bages Debata en, keppeken ipellias kono nimu 
ibagasen tellu ari sambing?" nina kalak i. 21 Tapi dagingna sendiri ngo 
sinidoklcen Jesus Bages Debata. 22 Asa balik nggelluh kessa Jesus i 
kemmateen nai ienget sisinNa i mo nidokken Jesus idi kin. Gabe percaya 
mo kalak idi mi sitersurat ibas Bibel, dekket mi kata sinidokken Jesus. 23 
Nderrang i Jerusalem Jesus mer Ari Raya Paskah, nterrem ngo kalak 
percaya bana kumarNa tanda kellengangen sinipehanaNa. 24 Tapi ukum 
Jesus oda tok midah kalak i, kumarna itandai ngo karina jelma. Oda 

pella perlu ibagahken deba keterrangen baNa, ai ibettoh ngo kade siturah 
ibagasen pusuh perrateen jelma. 

3:1 Lot mo sada kalak Parise mergerar si Nikodemus. Sada kalak 
terpandang ngo ia i agama Jahudi. I sada berngin, roh mo ia mendahi 
Jesus, mendokken, "Guru, kubettoh kami ngo Ko roh bai Debata nai. Ai 
ise poda ndorok memmaing tanda kellengangen bage nibaingmu i, kum 
mak Debata denganna." 3 Ialoi Jesus mo, "Enget mo; ise poda ndorok 
mbengket mi Kerajaen Debata, ukum mak mengolihi tubuh ia." 4 "Bakune 
ngo ndorok mengolihi tubuh jelma, mula enggo mbelgah?" nina si 
Nikodemus taba Jesus. "Ai ndorok kin mo ia mbengket nola balik mi 
kurungen manik, asa itubuhken nola?" Ialoi Jesus mo, "Situhunna ngo 
sikudokken en, mula oda kalak itubuhken ipas lae dekket Tendi Debata 
nai, oda ndorok mbengket ia mi Kerajaen Debata. 6 Secara perdagingen 
itubuhken ngo jelma bai partuana nai, tapi secara pertendiin itubuhken 
Tendi Debata. Ulang kono lengang mula Kudoklcen kennah itubuhken 
ngo kene mengolihi. Menempul ngo angin barang mike lemmo atena; 
sidengkoh ngo sorana, tapi oda nibettoh idike nai janah laus mike ia. Bagi 
ngo jelma sienggo itubuhken Tendi Debata." "Bakune ndorok terjadi 
bagi?" nina si Nikodemus mengkusoi. Ialoi Jesus mo, "Kono guru i 
tengah-tengah kalak Israel, oda ibettoh kono i? Kudokken mo taba 
kono; kuranaken kami ngo sikubettoh kami, kuindangken kami ngo 


sikuidah kami, tapi oda tok kene mi silcuindangken kami i. 12 Salang 
terrenget dunia en Kusukutken bamu, oda percaya kono bangku, makinsa 
nola mo mula Kusukutken terrenget sorga? Ise poda nung deng laus mi 
sorga, tapi ukum i sorga nai enggo lot roh mi dunia en, imo Anak Jelma. 

14 Bage pemmaing si Musa pedatesken nipe tembaga ipas sada tongket 
kayu i kellongoon, bagi ngo kennah ipedates Anak Jelma, asa nggelluh 
karina sipercaya baNa." 16 Ai bageen ngo ngkelleng ate Debata midah 
dunia en, Iberreken ngo AnakNa Sada-sada i, asa ulang mago gennep 
sipercaya bai Anak idi, tapi asa kenggelluhen siamman sumendah bana. 

Ai ipasulak Debata AnakNa mi dunia en, oda ngo lako menghukum dunia 
en, tapi lako paluahken dunia en ngo. Barang ise percaya taba anak idi, 
oda ngo kenna hukum, tapi siso percaya taba Anakna Sada-sada i, kenna 
hukum ngo. Bageen ngo hukumna i: Enggo roh penendang i mi dunia 
en, tapi lemmoon ngo ate jelma i midah sigellap daripada midah sinterrang 
i, ai jahat ngo pengelako kalak i. Barang ise maing jahat, nceggo ngo 
atena midah sinterrang i, asa mboni pengelakona sijahat i; Tapi barang 
ise merpengelako mende, idapetken ngo penendang i, asa ntarar karinana 
pemmaingna rembang mi sinipergeddo Debata. 22 Enggo kessa i, laus mo 
Jesus rebbak dekket sisinNa mi nagerri Juda. Isidi mo kalak i merrian 
barang piga-piga ari dekkahna ninganna perridiken jelma. 23 Tapi si 
Johanes pe peridiken ngo i Ainon, njolmit mi Salim, ai mbue ngo isidi lae; 
nai merrohen mo nterrem jelma mi sidi asa iperridi, 24 ai madeng ngo 
ilcurungken si Johanes tikanna i. Mersoal mo tikanna i sisiin si Johanes 
dekket sada kalak Jahudi tersenget hatoren perpangiren i agama kalak 
Jahudi. 26 Laus mo kalak i mendahi si Johanes, nina mo, M 0 Guru, ienget 
kono deng ma ngo kalak siroh mendahi Guru i, tikan i keparen Lae Jordan, 
imo nituduhkenmu bai nami tikala i? Bagendari perridiken ngo ia, janah 
meduk ngo kalak roh mendahiSa!" 2' Nai ialoi si Johanes mo, "Oda 
ndorolc jelma memmaingken barang kade, ukum mak iberreken Debata 
bana. Otang enggo ngo idengkoh kene kudokken, 'Oda ngo aku Raja 
Sipaluah niperbagag-bagah Debata. Pellin solo-solona ngo kessa aku, 
ipasulak roh lebbeen asa la.' Kela ngo sidasa daberru mula enggo jejap 
kalak i. Asa ukum anak-anak kela pellin mendengani sambing ngo kessa i 


janah mendengkoh-ndengkohi, nai sampang mo atena mula idengkoh sora 
kela i. Bagidi ma ngo bang aku pe. Dom ngo sampang atengku bagendari. 

Ia ngo makin mbelgah, tapi ukum aku makin kedekna ngo. " Barang 

ise roh i babo nai, ia ngo mengantusi karina jelma. Ukum siroh i dunia en 
nai imo kalak sini dunia en, janah mengeranaken tersenget dunia. Ia siroh i 
sorga idi nai ngo mengatasi karinana! 32 Iranaken ngo kade siniidah 
dekket sinidengkohNa, tapi sada kalak poda percaya mi sini ranakenNa 
idi. 3. Barang ise percaya mi si ni ranakenNa idi, ituhu-tuhui kalak i ngo 
kebennaren Debata. 34 Barang ise iutus Debata, isukutken ngo Debata, ai 
iberreken Debata ngo Tendina baNa. 3f Ikekelengi Bapa i ngo AnakNa 
janah enggo isohken sagumanna mi bagasen kuasaNa. 36 Barang ise 
percaya taba kalak idi, terolih nggelluh soh mi amman-sumendah ngo ia; 
tapi barang ise oda percaya taba Anak idi, oda irasai kalak sibagidi 
nggelluh situhunna. Ihukum Debata ngo ia soh sidekkah-dekkahna. 

4:1 Idengkoh kalak P arise mo bueen deng ngo iperridi Jesus asa iperridi si 
Johanes. 2 (Tukasi pe oda ngo dekket Jesus perridiken, tapi pellinsisinNa 
idi sambing ngo kessa.) 3 Nai ibettoh Jesus kessa mo i, laus mo ia i Judea 
nai balik mi Galilea. 4 Tikanperdalanenna idi, kennah memellus arap 
Samaria ngo Ia. Nai soh mo Jesus mi sada kuta i Samaria i mergarrar 
Sikhar, imo ndessing mi tanoh niberreken si Jakob arnia taba anakna si 
Josep. 6 Lot ngo isidi sada tellaga si Jakob. Kumarna ledjana iakap Jesus 
merdalan i, kundul mo Ia i biding tellaga i. Kira-kira ceger ari mo i, 7-8 
tapi ukum sisiin Jesus enggo laus mi kuta lako menokor bekkel. Nai roh 
mo sada kalak daberru Samaria mi tellaga i naing menaku lae. Idokken 
Jesus mo tabasa, "Dike mo Kuenum deba lae i?" Ialoi daberru Samaria i 
mo, "Kasa mengido menum kono kalak Jahudi taba aku kalak Samaria?" 
(Ai oda mersaor kalak Jahudi dekket kalak Samaria). Nai ialoi Jesus 
mo, "Ukum ibettoh kono ngo pemerreken Debata janah itandai kono ise 
mengido lae bamu i, tentu ue ngo ko mido lae enumen baNa nai; nai gabe 
Iberreken mo bamu lae sipegelluhken." "Tuan," nina daberru i, "salang 
taku-taku oda lot bamu, janah mbages kalohon ngo tellaga en. I dike nai 
mo dapet Kono lae sipegelluhken i? 12 Ai belgahen ngo kono dok atemu 


asa empung nami si Jakob simemerreken tellaga en bai nami. Ia sendiri pe 
mennaku janah mengenum lae i tellaga en nai; bagidi ma ngo dukak-dukak 
bak pinakanna pe?" M Dak muasen ngo karina jelma simengenum lae i 

tellaga ennai," nina Jesus, 14 M tapi simengenum lae sinaing berrenkenKu 
idi, oda nenge muasen ia soh mi amman summendah. Janah deng ma, 
ukum lae siberrenkenKu idi, gabe lae mul ngo i, ibagasen dirina, janah dak 
menj arir mi mar, j anah memerreken bana nggelluh situhunna ! " Nina 

daberm i mo, "Tuan, berre mo bangku lae sibagidi asa ulang muasen ne 
aku; janah oda perlu ne roh aku mengaleng lae mi sen." 16 "Laus mo kono 
lebbe mengaleng sinibalemu, nai molih no la mo kono misen," nina Jesus. 

Ialoi daberm i mo, "Oda lot sinibalengku." Tuhu ngo nidokkenmi, oda 
lot sinibalemu, tapi enggo lima kalak sinibalemu. Analc laid denganmu 
sibagendari i pe oda ngo sinibalemu." Nina daberm idi mo taba Jesus, 
"Bagendari enggo kubettoh nabi ngo Kono. 2( Idokken empung nami i 
delleng en ngo kusembah kami Debata, tapi bangsa ndene mendokken 
pellin i Jerusalem ngo kessa bekkas menembah Debata." 21 Nina Jesus 
mo, "Percaya mo kono. Roh mo tikkina, oda ne i delleng enbarang i 
Jerusalem bekkas menembah Debata. 22 Isembah kene kalak Samaria ngo 
siso nitandaan ndene. Tapi ukum kami kalak Jahudi kusembah kami ngo Ia 
sikutandai kami, ai bai bangsa Jahudi nai ngo roh kelluahen i. 23 Tapi 
dapet ne mo tikkina janah enggo roh tupeh, merkite Tendi Debata, 
isembah karina jelma mo Bapa i. Merpenguei tuhu-tuhu mo kalak i bage 
nipergeddo ate Bapa. 24 Tendi ngo Debata, janah pellin merkite kuasa 
Tendi Debata ngo kalak ndorok menembah Debata Bapa, bage situhunna 
ia lot. 25 Nina daberm idi mo mbang Jesus, "Kubettoh ngo naing roh ne 
mo Raja Sipaluahken i (sinigerarenna Kristus). Mula roh kessa Ia 
ibagahken mo karinana banta." 26 Nina Jesus mo, "Aku ngo i, 
simengeranai bagendari dekket kono." 27 Tikan bagidi roh mo sisiin Jesus. 
Lengang ngo kalak i mengidah Jesus mengeranai dekket sada kalak 
daberm. Tapi ise poda lot mendokken taba daberm i, "Kade perlu bamu 
nange?" barang taba Jesus, "Kasa mengeranai Kono dekket daberm i?" 28 
Nai laus mo daberm i isidi nai lojang mi kuta janah mendokken taba 
pengisi kuta i, "Ita kene sidahi kalak simengeranaken bangku karina 


ulah-ulahki. Tah mada ngo la Raja Sipaluahken i?" Nai merlausen mo 
pengisi kuta i mendahi Jesus. 31 Sinderrang bagidi, idokken sisiin i mo 
taba Jesus, "Mangan mo lebbeken Gum i," nina kalak i. 32 Tapi ialoi Jesus 
mo, "Lot ngo pangaan bangKu siso nibettoh ndene." 33 Gabe 
mersidokenken mo sisiin i samahSa, "Mada ngo ndia lot menamhken 
pangaan baNa?" 34 Nai idokken Jesus mo, "Pangaan ngo bangKu menguei 
lemmo ate sipasulakken Aku, janah mengulaken ulaan niberrekenNa 
mahan ulankenKu. 3f Otang idokken kene ngo, 'Empat bulan nai mo 
mosim perraniin?' Tapi Kudokken mo taba kene: Seppe mo tengen kene! 
Enggo mo ntua buahna, lako perraniin! Enggo ijalo kalak simerrani i 
upahna; enggo ipepulung hasilna imo kenggelluhen amman sumendah. 
Rebbak mersampang ate mo simardang dekket simerrani. 37 Asa tuhu ngo 
nidokken pemmpamaan en, 'Sisada en ngo mennuan, tapi sisada adoi ngo 
merrani!' 3< Kupasulak ngo ke merrani juma siso niula ndene; sideban ngo 
mengula i sidi; tapi kene ngo menjalo laba ipas ndiula kalak idi nai." 

Meduk ngo kalak Samaria pengisi kuta i gabe percaya taba Jesus kumarna 
pendoklcen daberm i, "Ibagahken ngo bangku karinana ulah-ulahku idi." 

40 Asa pejumpa kessa mo kalak Samaria i dekket Jesus, iendik-endik 
kalak i mo Jesus, asa isidi lebbe merrian Jesus i. Jadi merrian i sidi mo 
Jesus dua ari dekkahna. 41 Jadi bueen ngo kalak percaya taba Jesus 
kumarna peddahNa sendiri taba kalak i. 42 Ai nina kalak i ngo taba 
daberm i, "Bagendari enggo percaya kami, oda kumarna pellin 
nidoklcenmu i sambing taba kami, tapi kumarna enggo kudengkoh kami 
sendiri peddahna; janah enggo kubettoh kami, tuhu ngo ia Sipaluah dunia 
en." 43 Enggo kessa dua ari dekkahna Jesus i kuta Sikhar, berkat mo ia 
laus mi Galilea. 44 Enggo kin ngo idokken Jesus, "Oda ngo mersangap 
nabi i kutana." 45 Soh kessa mo Ia mi Galilea, lolo kalohoon ngo kalak 
nisidi menjalo Jesus, ai sinderrang i Jerusalem kalak i merari Raya Paskah, 
idah kalak i ngo karinana nibaing Jesus i sidi. 46 Nai balik mo Jesus mi 
kuta Kana si ni Galilea, imo kuta bekkasna pennah memmaing lae kembali 
anggur. Jadi lot mo i Kapemaum sada kalak pugabe istana, mersakit ngo 
dukakna. 47 Idengkoh kessa mo enggo roh Jesus mi Galilea i Juda nai, 
idapetken mo Jesus, ielek-elek mo Jesus, asa roh mi Kapernaum lako 


pemalumken dukakna sienggo pate-pateen i. 41 Nai idokken Jesus mo 
tabasa, "Mula oda idah kene tanda kellengangen, oda ngo percaya kene." 
49 Gabe nina pugabe istana i mo taba Jesus, "Tuhan, narih pedor mo roh, 
sinderrang madeng mate dukakku idi." "Molih mo kono," nina Jesus. 
"Nggelluh mo dukakmu i!" Percaya ngo ia mi sinidokken Jesus i, nai laus 
mo ia. I tengah ndalan deng ia lako balik mi bagesna, roh mo naposona 
mendahisa mendokken, "Nggelluh ngo dukamu idi!" 52 Jadi ikusoi mo 
kalak i, pukul piga malum iakap dukakna i. Nai ibagahken kalak i mo, 
"Bari kira-kira tengah ari pukul sada enggo laus singgara i." 53 Gabe 
ienget mo tupung bagidi ma ngo kettikana idokken Jesus tabasa, 

"Nggelluh mo dukakmu i." Gabe percaya mo ia bak karina sisimpangansa 
taba Jesus. 54 Idi mo kellengangen pedua kalilcen ihanaken Jesus i Galilea, 
kessa nai roh Ia i Juda nai. 

5:1 Enggo kessa i, lot mo pesta kalak Jahudi, nai laus mo Jesus mi 
Jerusalem. 2 I Jerusalem, i gembar Pentu Biri-biri, lot sada bendar i sidi 
mergerar Betesda kum i kata Heber. I sikuliling bendar i, lot ngo lima 
sapo-sapo. 3 Meduk ngo simersakit mergaleen i emper-emper i; deba 
petung, deba kepang, deba itempuk sigading <arinana kalak i dak 
mema-mema pergoncang bendar i. 4 Ai susur ngo sipata malaekat 
Tuhan menggoncang lae bendar i. Barang ise simersakit i perlebbe 
masuk mi lae goncang i, kennah malum ngo, barang kade pe sakitna. 

5 Lot ma mo isidi sada kalak daholi enggo tellupuluh ualuh tahun 
dekkahna mersakit. 6 Idah Jesus mo ia gale isidi, janah ibettoh Jesus ngo 
enggo bagidi dekkahna ia mersakit janah gampar isidi, gabe nina Jesus mo 
mbangsa, "Naing malum kono?" Ialoi simersakit i mo, 'Tale tuan, oda lot 
kade-kadengku isen, lako mendokong aku mi bagasen lae i, tikan goncang. 
I deng kebbas aku lako masuk mi bendar i, enggo mo ilebbei deba aku." 
Nai idokken Jesus mo mbangsa, "Keke mo ko, balun mo bellagenmu, 
merdalan mo ko!" Nai menter malum mo iakap, iembah mo bellagenna, 
janah merdalan mo ia. Masa ngo i tikan ari Sabat. Kema naidi, nina 
perkuasa kalak Jahudm mo taba kalak sirembaru malum i, "Ari Sabat ngo 
ari en. Oda ndorok kono merembah bellagenmu i, ai mengellausi hatoren 


agama ngo i." Tapi ialoi mo, "Kalak sipemalumken aku i ngo 
mendokken taba aku, 'Embah mo bellagemni, merdalan mo kono.' "12 
"Is e mendokken taba kono merembah bellagenmu janah merdalan?" nina 
kalak i mengkuso. 13 Tapi oda ngo ibettoh barang ise kalakna. Kema 
meduk ngo jelma isidi janah Jesus pe enggo galip mi tengah-tengah jelma 
nterrem i, lako mennadingken bekkas i. 14 Enggo kessa bagidi, pejumpa 
no la mo Jesus dekketsa ipas Bages Debata, nai nina Jesus mo tabasa, 
"Bagendari enggo malum kono, jadi mermanat mo kono, ulang nenge 
empet merdosa, asa ulang sempa nola termposiin." Laus mo ia 
magahken taba kalak perkuasa kalak Jahudi mendokken, Jesus ngo 
pemalumkensa. 16 Kemmulihkenna idi, gabe ncian mo ate kalak i midah 
Jesus, kerna Ipemalum sakit tupung ari Sabat. Tapi nina Jesus mo taba 
kalak i, "Dak mengula ngo BapangKu; jadi Aku pe kennah mengula ngo." 

Kumamaken rana Jesus i, makin itulusi penguasa-penguasa kalak 
Jahudi mo dalan lako memmunuh Jesus. Ibaing kalak i pe bagidi, oda ngo 
pellin Ilausi hatoren agama terrenget ari Sabat idi sambing, tapi dekket ngo 
kumarna idokken Jesus BapaNa nina Debata; merlapaten ngo idi, 

Ipesobok diriNa dosken Debata. Gabe nina Jesus mo mengaloi kalak i, 
"Enget kene mo sikudokken en; Oda lot ndorok kade iulaken Anak idi 
ukum ipas roka-rokana nai sendiri; tapi pellin niidahna Iulaken BapaNa I 
ngo ibahanlcen. Ai barang kade iulaken Bapa i, idi ma ngo iulaken Anak 
idi. 2( Kumarna soh mo ngkellengna ate Bapa i midah Anakna i. Jadi 
ipettarar ngo karina taba anakna i sagumanNa sinibahankenNa. Lebbih 
deng tupeh, ai ipettarar ngo taba Anakna i ulaan terhejiin, asa gabe lengang 
kene karina. 21 Bage bapa pegelluhken kalak singgo mate, janah 
memerreken taba kalak i kenggelluhen; bagidi ma ngo bang Anak idi pe 
memerreken kenggelluhen taba barang ise kalak naing berrenkenNa dole 
atena. 22 Ise poda ihukum Bapa i. Kerna karina kuasa lako menghukum 
enggo isohken taba AnakNa i. 23 Ibakin Bapa i pe bagidi, asa karina kalak 
menghormati Anak idi, tose bage penghormatina taba Bapa i. Barang ise 
oda pesangapken Anak i, codi ngo oda pesangapken Bapa sipasulakken 
Anak idi. 24 Kubagahken mo bai ndene: Barang ise mengeradum-radumi 
katangKu, janah percaya taba sipasulakken Aku, baNa ngo kenggelluhen 


siamman sumendah, janah oda ngo ihukum ia. Enggo maluah ia ipas 
hukumen kemmateen idi nai. 25 Percaya mo kene taba Aku — 'Roh mo 
tikkina, enggo mo soh idi bagendari - simate idi pe mendengkoh sora 
Anak Debata ngo, janah nggelluh ngo simendengkoh sora Debata. 26 
Bage Bapa i sendiri benna kenggelluhen, bagidi ma ngo Anak i pe ibaing 
gabe benna kenggelluhen. 2 7 Enggo iberreken Ia hak taba AnakNa lako 
mendabuh hukum kerna Anak Jelma ngo ia.' 28 Ulang pella kene lengang 
mendengkoh en: Roh mo tikkina, karina kalak sienggo mate i pendeban idi 
mendengkoh soraNa, 2S gabe karuar i pendeban idi nai. Kalak 
simengulaken mende, ipekeke ngo lako menjalo kenggelluhen. Tapi kalak 
simengulakenjahat ipekeke ngo lako menjalo hukum." "Kade poda 
terbahan aku ukum ibas kedirinKu nai sambing. Kudabuh pe hukum 
rembang mi kuasa sikujalo bai Debata nai ngo. Kerna naidi senteng ngo 
penghukumKu i, ai oda ngo mengekutken ukurKu sendiri nai sikubakin i, 
tapi mengekutken lemmo ate Bapa sipasulakken Aku i ngo. Mula Aku 
mengindangken tersenget diringku, oda tuhu silcuindangken i. 32 Tapi lot 
ngo sidebaan mengindangken, janah Kubettoh ngo, tuhu ngo 
siniindangkenna i. 33 Enggo ipasulak kene utusen ndene mendahi si 
Johanes, janah situhunna ngo i indangken si Johanes tersenget Aku. 34 
Kuruapken pe karina i, oda ngo kumarna perlu bangku pengindangken 
jelma, tapi asa maluah ngo kene. 3f Codi mi togok lakat janah 
merbendella ngo si Johanes, tapi pellin sigejap sambing ngo kene sennang 
menjalo cuhaya togok idi. 36 Tapi belgahen ngo kesaksiinKu daripada 
kesaksiin si Johanes. Ulaan sinidokken Bapa imo siKuulaken bagendari, i 
ngo mengindangken Aku sinipasulak Bapa i. 3" Janah Bapa simengutus 
Aku i pe enggo mengindangken Aku. Oda nung deng idengkoh kene sora 
Bapa, barang pe mengidah abeNa. 38 Ai oda ngo iradum-radumi kene 
kataNa, kerna oda percaya kene taba Aku siniutusNa. 39 Iguruken kene pe 
Bibel, kumarna dok ate ndene merkite i dapet kene kenggelluhen amman- 
sumendah. Bibel idi sendiri pe ipeterrang ngo tersenget Aku. 40 Tapi laju 
ngo oda ue kene roh mendahi Aku, asa dapet kene nemmuken 
kenggelluhen soh mi amman-sumendah i. 4 Oda perlu bangku pemoji 
jelma. 41 Kutandai ngo kene. Kubettoh ngo oda ngkelleng ate ndene 


midah Debata. 43 Roh Aku merkite-kite gerar BapangKu, tapi oda ijalo 
kene Aku. Tapi mula roh kalak merkite kuasana sendiri, ijalo kene ngo ia. 
44 Bakune mo terbakin kene percaya, mula itulusi kene ngo pemmojiin 
samah-samah kene, janah oda merrusaha kene, asa ipoji Debata Sintembul 
i kene. 45 Ulang mo dok ate ndene Kusalahken kene i hadeppen 
Bapangku. Si Musa siniharapken ndene i ngo menalahken kene. 46 Ulcum 
tuhu ngo percaya kene taba si Musa, tentu percaya ma ngo kene taba Aku, 
kema ia pe isuratken ngo tersenget Aku. 47 Tapi mula oda ikettoki kene 
nisuratken si Musa, bakune mo pengkettoki ndene mi siKuruapken en?" 

6:1 Enggo kessa barang sadike dekkah nola, berkat mo Jesus mi 
suberrang Tao Galilea (sinigerari ma Tao Tiberias). 2 Nterrem ngo kalak 
mengekutkensa, kumarna enggo idah kalak i tanda kellengangen nihanaken 
Jesus pemmalumlcen kalak simersakit. 3 Mennangkeng mo Jesus mi urulc 
nai kundul mo Ia isidi rebbak dekket sisinNa. 4 I katika i enggo mo 
ndessing Ari Raya Paskah kalak Jahudi. Tikan itengen Jesus merkuliling, 
idah mo kalak merrohen merkolan-kolan mendahiSa. Nai idokken mo taba 
si Pilipus, "I dike nai mo sitokor pangaan, asa ndorok mangan karinana 
jelma nterrem en?" 6 (Idokken Jesus pe bagidi, mengunjuni si Pilipus ngo 
Ia, aiibettoh kin ngo sinaing bakinenna.) Ialoi si Pilipus mo, "Sitokor pe 
roti dua ratus kepeng pirak, oda cukup bai jelma mbellang en giam tersituk 
pe." Nai sada kalak ibas sisiin idi nai, imo si Andreas anggi si Simon 
Petrus mendokken, "Lot ngo isenda anak-anak daholi merembah lima 
roti dekket dua ikan. Tapi kade mo lapatenna bai jelma bageen buena?" 

Nai idokken Jesus mo taba sisinna i, "Dokken kene mo kundul jelma 
mbellang i karinana." Jadi merkundulen mo karinana kalak idi i babo 
dukut-dukut i, ai mbellang ngo jampalen i sidi. Karinana kalak idi lot ngo 
kira-kira lima ribu kalak daholi. Nai ibuat Jesus mo roti i, idokken mo 
lias ate taba Debata. Enggo kessa i Ipembagiken mo roti i bai jelma 
mbellang i. Ikan idi pe, bagidi ma ngo ibakin. Nai mangan mo kalak idi 
karinana janah bessur. Enggo kessa bessur mangan kalak idi karina, 
idokken Jesus mo taba sisinNa, "Pepulung kene mo pangaan siso kerri i 
karina, ulang lot magosia." Ipepulung sisinna i mo siso kerri i, dom 


sipuluh dua baka, imo siso kerri jelma mbellang i, ipas silima roti idi nai. 

14 Idah jelma mbellang idi kessa mo kellengangen sini hanaken Jesus i, 

\ 

nina kalak i mo, "En ngo tuhu Nabi i, sinaing roh mi dunia en!" Naing 
mo ipaksa kalak i Jesus gabe rajana, tapi ibettoh Jesus ngo taki kalak idi i, 
laus mo la sadasa mi delleng ninganna mengillak. 16 Enggo kessa ramben 
ari, laus mo sisiin Jesus mi tao. Ibengketti kalak i mo bungki, nai 
isuberrangi kalak idi mo taoi i, lako laus mi Kapernaum. Enggo pe gellap 
laju ngo madeng roh Jesus mendahi kalak idi. Tikanna i enggo mulai 
goncang laut i kumama angin sapa-sipu. Enggo kessa ikayuhken kalak i 
kira-kira lima barang ennem batu mi tao; keppe sintempu mo idah kalak i 
roh Jesus mi bungki kalak idi, merdalan i babo lae i. Gabe buradan mo 
sisiin i. 20 Tapi nina Jesus mo taba kalak idi, "Ulang kene mbiar, Alcu ngo 
en!" Ibagasen sennang pennarihen ijalo kalak i mo la mbengket mi 
bungki i, janah gejapkenna i soh ma mo bungki kalak i mi tujunna. 
Sibarembenkenna i, oda lot bungki idah jelma shading i, laenken bungki 
sisada bari. Ibettoh kalak idi ngo tangkas enggo laus sisiin i perlebbe, 
janah oda ngo dekket Jesus ibagasen bungki i rebbak dekket sisinna i. 

Tapi lot mo prau i Tiberias nai janah merlabuh ndessing mi bekkas kalak 
idi mangan i, imo tikan idokken Jesus lias ate taba Debata. 24 Ibettoh 
kalak idi kessa mo, oda i sidi Jesus bak sisinNa pe, ibengketti kalak i mo 
prau i, nai laus mo kalak i mi Kapernaum mennulusi Jesus. 25 Jumpa 
kalak idi kessa mo Jesus i suberrang tao i, ikusoi kalak i mo la, nina mo, 
"Guru, ndigan i kono soh mi sen?" 26 Ialoi Jesus mo, "Kudokken mo taba 
kene; itulusi kene pe Aku, oda ngo kumarna enggo iarti kene tanda 
kellengangen sienggo Kuhanaken i, tapi kemulihken bessur i ngo kene. 27 
Ulang mo tulusi kene pangaan siue kerri janah ue macik. Tapi mengula mo 
kene lako menulusi pangaan siso ue macik, janah merreken kenggelluhen 
situhunna, imo sinaing berrenlcen Anak Jelma bai ndene. Kerna bana ngo 
enggo Ikuasaken Bapana Debata." 2 $ Nai ikuso kalak i mo la, "Bakune 
ngo kubaing kami asa ndorok kuulaken kami ulaan lemmo ate Debata?" 29 
Ialoi Jesus mo, "En mo ulaan lemmo ate Debata. Keppercayai kene mo la 
sinipasulak Debata." 3( "Mula bagidi," nina kalak i, "Kade ngo tanda 
kellengangen i ihanaken Kono sindorok kuidah kami asa percaya kami 


baMu? Kade mo ndorok ibaing Kono? 31 Ukum empung nami mangan 
manna ngo tikan i kellongoon, ai tersurat ngo ibas Bibel, 'Iberreken ngo 
kalak idi mangan roti i sorga nai!' " 32 Nai idokken Jesus mo taba kalak i, 
"Kudokken mo taba kene: Oda ngo si Musa merreken pangaan idi i Sorga 
nai bai ndene, tapi BapangKu ni sorga i ngo merreken roti situhunna, i 
sorga nai bai ndene. 33 Ai niberreken Debata i sorga idi nai, imo ia siroh i 
sorga nai memerreken nggelluh situhunna bai dunia enda." 34 "Guru," nina 
kalak i, "roti sibagidi mo dak berrekenbai nami." 35 "Aku ngo roti 
kenggelluhen i," nina Jesus taba kalak i. "Barang ise roh mendahi Aku, 
oda nenge mellehe ia. Janah barang ise percaya taba Aku, oda nenge 
muasen ia. 36 Enggo Kudokken taba kene: Ai tukasi pe enggo idah kene 
Aku, tapi oda percaya kene. 3' Karina sienggo iberreken Bapa bangKu, 
roh ngo i mendahi Aku, janah oda ngo Kutulak barang ise roh mendahi 

Aku. Roh Aku i sorga nai, oda ngo memmahanken roh-roh geutku 

sambing, tapi memmahanken lemmo ate simengutus Aku i ngo. 35 En mo 
lemmo ate simengutus Aku: Ulang nemmu lot mago barang ise sienggo 
niberrekenNa i bangKu, tapi asa Kupegelluh kalak i mengolihi tikan Ari 
Kiamat! 40 Ai enngo ipergeddo BapangKu: Barang ise sienggo mengidah 
Anak idi janah percaya baNa kupegelluh mo ia i Ari Kiamat janah bana 
mo kenggelluhen siamman sumendah." 41 Nai ngutnguten mo kalak 
Jahudi taba Jesus kumama nidokkenna i, "Aku ngo roti siroh i sorga nai." 
42 Nina kalak idi, "Otang Jesus ngo ia, anak si Josep; otang sitandai ngo 
bapaNa dekket inangNa? Bakune asa idokken roh i sorga nai Ia?" 43 Nai 
nina Jesus mo taba kalak i, "Ulang kene ngutnguten. 44 Ise poda ndorok 
roh mendahi Aku, mula oda ipadiat BapangKu sipasulakken aku i ia roh 
mendahi Aku; janah karina sienggo roh mendahi Aku Kupekkeke mo ia i 
Ari Kiamat. 4i Lot ngo tersurat ibas Buklcu Nabi-nabi bageen, 'Karinana 
jelma iajari Debata.' Asa karina jelma singgo mendengkoh janah menjalo 
peddah bai Bapa nai, roh ngo ia mendahi Aku. 46 Oda ngo merlapaten i, 
enggo lot jelma mengidah Bapa. Ai pellin ia singgo roh bai Debata nai ngo 
kessa sienggo mengidah Bapa i. 4" Kudokken mo taba kene, 'Barang ise 
percaya taba Aku ia ngo mengerrasai nggelluh siamman-sumendah.' 48 
Aku ngo roti kenggelluhen i. 49 Mangan manna ngo empung ndene i 


kellongoon, tapi mate ngo kalak idi. Tapi oda ngo bagi ukum roti si 
susur i sorga nai; barang ise kipangan roti idi oda mate nenge ia. Aku 
ngo roti sisusur i sorga nai — roti memmerreken nggelluh. Barang ise 
kipangan roti en, nggelluh mo ia soh mi amman sumendah. Roti sinaing 
Kuberreken i, imo dagingKu mahan kenggelluhen jelma sini dunia en." 
Gabe petongkah sora mo kalak Jahudi samahsa kemulihken pendoklcen 
Jesus i, "Bakune ngo pemmaing kalak enda memerreken dagingNa 
sipangan?" nina kalak i. 53 Nai nina Jesus mo taba kalak i, "Percaya mo 
kene mula oda ipangan kene daging Anak Jelma, janah mula oda ienum 
kene darohNa, oda tuhu-tuhu kene nggelluh. >4 Barang ise kipangan 
dagingKu, janah mengenum darohKu, bana ngo kenggelluhen siamman 
sumendah, janah Kupegelluh ngo ia i Ari Kiamat. Ai dagingKu ngo 

pangaan situhunna, janah darohKu ngo enumen situhunna. >6 Barang ise 
kipangan dagingKu janah mengenum darohKu, nggelluh mo ia rebbak 
dekket Aku, janah Aku ibagasen ia. Tose bage Bapa singgelluh i 
mengutus Aku, janah Aku nggelluh ibagasen Bapa, bagidi ma mo barang 
ise kipangan dagingKu nggelluh ibagasen Aku. En ngo pangaan susur i 
sorga nai; oda bage pangaan nipangan empung ndene i. Ai enggo kessa 
ipangan kalak i pangaan idi, mate ngo kalak i. Tapi barang ise kipangan 
pangaan enda, nggelluh mo ia soh mi amman sumendah." Karinana i, 
idokken Jesus sinderrang mengajari Ia i bages perguruun, i Kapemaum. 60 
Mendengkoh karina nidokken Jesus i, meduk ngo sisinNa mendokken, 
"Mpihir ngo peddah i, ise mo ndorok mengantusi idi!" 6] Ibettoh Jesus 
sendiri ngo, ngutnguten sisinNa tersenget kata idi. Nai gabe idokken mo 
taba kalak i, "Meter kebberraten ngo kene kumarna kata idi? 62 Bakune 
no la mo mula idah kene Anak Jelma balik mi bekkasNa kin? 63 Tendi 
Debata ngo simemmaing jelma nggelluh. Oda ngo merguna ukum gegoh 
jelma. Ukum kata sienggo Kuruapken i taba kene, kata Tendi Debata ngo i 
janah kata kenggelluhen. 64 Tapi lot bai ndene nai oda percaya." (Enggo 
kin ngo ibettoh Jesus i mulana nai ise siso percaya bak simenelbuhSa). 65 
Nai nina Jesus nola mo, "Kumarna naidi ngo asa Kudokken taba kene: Ise 
poda terbakinSa roh mendahi Aku, ukum oda ipadiat Bapa i." 66 Mulai i 
sidi nai, meduk ngo sisinNa mennadingkenSa, oda nenge ue mengekutken 


Jesus. 67 Nai ikusoi Jesus mo sisinNa sisipuluh dua i, "Mada ngo kene pe 
naing mennadingken Aku?" 6< "Tuhan," nina si Simon Petrus tabaSa, 
"Mike mo kami laus? Ai bamu ngo kessa lot kata kenggelluhen. 69 Enggo 
percaya janah tok kami bagendari, Kono ngo simbadia roh bai Debata 
nai." Nai nina Jesus mo taba kalak i, "Otang sipuluh dua kene singgo 
Kupilih? Tapi tendi jahat ngo sada bai ndene nai!" Si Judas Iskariot ngo 
nidokken Jesus i ranana idi. Ai ia ngo sada ipas sisipuluh dua kalak i nai 
simenelbuh Jesus. 

7: Enggo kessa i, iagahi Jesus mo nagerri Galilea. Oda ue ia mi nagerri 
Juda, kumarna mertaki ngo pengulu-pengulu Jahudi naing memmunuhSa. 

2 Enggo ndessing tikanna i Ari Raya Undung-undung. 3 Nai idokken 
dengan sibeltek Jesus mo tabaSa, "Tadingken mo bekkas en, janah laus 
mo kono mi Juda, asa idah sisinMu niulakenMu idi. 4 Ise poda lot 
memmoniken nibahankenna, mula naing termurmur ia. Mula enggo 
ibahanken kono bagidi, kennah ngo ibettoh suberri dunia en!" (Ai 
denganNa sibeltek pe oda ngo percaya baNa.) 6 "Oda deng dapet 
tikkingKu," nina Jesus taba kalak idi, "tapi ukum bai ndene, gennep tek 
ngo ndorok. Oda ngo ikecegoken dunia en ukum kene, tapi ukum Aku 
ikecegoken ngo, Kumarna dak Kupincang dunia en terenget kejahatenna. 
Laus mo kene mi pesta idi. Ukum Aku, oda deng laus, kerna makdeng 
dapet kettikangKu." Bagidi mo pendokken Jesus taba denganNa 
sibeltek, nai tading i Galilea ngo ukum Ia. Enggo kessa laus denganNa 
sibeltek mi pesta idi, laus ma mo Jesus mboni-mboni mi pesta i, ise poda 
bettoh-bettohen. Dak itulusi perkuasa kalak Jahudi ngo Ia i pesta i 
ninganna ikuso-kusoken, "Idilce ngo Ia?" Nai meduk ngo kalak 
menerengetisa merkite kosik-kosik. Deba mendokken, "Kalak bujur ngo 
ia." Lot ma deba mendokken: "Oda! Mengelalingken jelma nterrem ngo 
ia." Tapi ise poda pang menerengetisa ntarar i tengah jelma nterrem, 
kumarna mbiar ngo kalak idi midah penguasa-penguasa kalak Jahudi. 14 
Tupung pertengahen pesta i, ibengketti Jesus mo Bages Debata, janah 
mengajar mo ia i sidi. Lengang kalohoon mo penguasa-penguasa kalak 

Jahudi, nina kalak i mo, "Idike nai ngo bagi pemettoh kalak en, ai so 


barang mersikkola la?” 16 Ialoi Jesus mo, "Karina siKupeddahken idi, oda 
ngo peddahKu sendiri i, tapi peddah Debata simengutus Alcu i ngo. 

Barang ise menguei lemmo ate Debata, ibettoh ngo tah bangKu nai sendiri 
siKupeddahken i, barang tah bai Debata nai. Ai barang ise mengerana 
ipas dirina nai, imo magahken sekel ia asa ipesangap deba dirina. Tapi 
barang ise mennulusi kessangapen bai sipasulakkensa imo kalak bujur; oda 
lot aklcal-akkal bana. Otang enggo lot pati-patiin si Musa bai ndene? 
Tapi ise poda kene mengulaken pati-patiin i. Kasa naing ibunuh kene 
Aku?" Ialoi jelma nterrem i mo, "Ah, kalak sasek ngo kono! Ise sinaing 
memmunuh Kono?" 21 Ialoi Jesus mo, "Pellin sada ngo Kuulaken bahaan 
tikan ari Sabat lengang kene karinana. 22 Ibaing si Musa ngo pati-patiin 
bai ndene asa mersittak (mertakkil). Janah kumarnaken naidi itakkil kene 
mula pe tupung ari Sabat. (Oda ngo nemmu si Musa perlebbe 
menghatorken menittak jelma, tapi empungta sinderrang madeng lot si 
Musa ngo.) Mula isittak kene jelma tupung ari Sabat lako mengekutken 
pati-patiin si Musa, kasa mellaga kene taba Aku kumarna kupemmalum 
bolet jelma i tupung ari Sabat? 24 Ulang mo kene menghukum-hukumi 
sitaridah sambing, tapi hukum mo ibagasen adil janah bennar." Nai lot 
mo barang piga-piga kalak i Jerusalem mendokken: "Otang kalak en ngo 
si dak tong itulusi naing ibunuh? 26 Tapi tengen mo! Mengerana ngo Ia 
ntarar i lebbe-lebbe sinterrem, keppe ise poda pang mendokken barang 
bakune tabaSa! Tah mada ngo enggo satdar penguasa-penguasanta, kalak 
enda ngo Raja Sipaluah niperbagah-bagah Debata? Tapi mula roh Raja 
Sipaluah niperbagah-bagah Debata, ise poda bettoh-bettohen barang i dike 
nai pekirohNa. Tapi ukum kalak enda, sibettoh ngo barang i dike nai 
asal-usulna." 28 Sinderrang mengajar Jesus i Bages Debata nggang mo 
idiloken, "Tuhu-tuhu ngo ibettoh kene ise Aku janah i dike nai asal 
usulKu? Roh aku oda ngo ipas lemmo-lemmongKu nai. Tapi lemmo ate 
sipasulakken aku i ngo, tapi oda ngo itandai kene ukum Ia. 29 Ukum aku 
kutandai ngo Ia, ai Ia ngo pasulakken Aku asa roh." Jadi segat-segaten 
mo kalak idi, naing itangkup mo Jesus, tapi ise poda lot mengellaluken 
tanganNa, kerna makdeng dapet tikkina. 31 Tapi meduk ngo bai kalak 
nisidi nai gabe percaya tabaSa janah mendokken, "Mula roh Raja Sipaluah 


niperbagah-bagah Debata idi, harapen ma ngo ndia terhanakensa tanda 
kellengangen bueen deng dari pada sienggo nihanaken kalak enda?" 32 
Idengkoh Parise mo kosik-kosik jelma nterrem i tersenget Jesus. Kerna 
naidi ipasulak kalak i bak imam-imam ekuten mo barang piga-piga kalak 
penjaga Bages Debata lako menangkup Jesus. Idoklcen Jesus mo, 
"Sigejap nai ngo kessa rebbak Alcu dekket kene, ai molih mo Alcu 
mendahi simengutus Alcu. 34 Itulusi kene mo Aku, tapi oda jupa kene 
Aku: Ai oda terdahi kene bekkas sidahinKu idi.” 35 Nai mersidokenken 
mo penguasa-penguasa kalak Jahudi samahsa, "Naing laus mike ndia la, 
asa meter oda jupa kita la? Mada ngo naing laus la ndia mendahi kalak 
Jahudi ni mar nagerri imo i tengah-tengah kalak Junani, janah gabe 
mengajari kalak Junani? 36 Kade ngo ndia maksudNa: Itulusi kene mo 
Aku, tapi oda jumpa kene Aku, dekket ai oda terdahi kene bekkas 
sidahinku idi?” 31 Ari perpodi i mata pesta idi, cender mo Jesus tupung 
mata pesta i, narih nggang mo idiloken, "Barang ise muasen, roh mo ia 
menum taba Aku. 38 Ai tersurat ngo ibas Bibel bageen: Barang ise 
percaya taba Aku, marir ngo ibas pusuh perateenna nai lae mul 
simemerekenkenggelluhen." 39 (Tendi Debata ngo nidokken Jesus isidi, 
sinaing jaloonkalak sipercaya tabaSa. Ai oda deng ngo iberreken tikala i 
Tendi Debata, kerna madeng ipesangap Jesus merkite permateNa.) 40 
Mbue ngo kalak mendengkoh nidokken Jesus i. Nai lot mo kalak ipas 
simendengkoh idi nai mendokken, "Tuhu ngo Nabi kalak en!" 41 Lot ma 
ngo deba mendokken, "En ngo Ia Raja Sipaluah niperbagah-bagah 
Debata." Tapi lot ma ngo deba mendokken, "Ah, meter i Galilea nai mo 
asalna Raja Sipaluah idi? 42 Ai tersurat ngo ipas Bibel ukum Raja 
Sipaluah i, arap usur si Daud nai ngo rohna, janah bekkasna tubuh pe i 
Betlehem ngo, imo lebbuh si Daud." 43 Ujungna gabe petongkah sora mo 
jelma ni sidi tersenget Jesus. 44 Lot ngo deba naing menangkupSa, tapi ise 
poda mengellaluken tanganNa. 45 Nai balik mo penjaga-penjaga Bages 
Debata pasulaken sinaing menangkup Jesus i mendahi imam-imam ekuten 
bak kalak Parise. Nai ikusoi kalak i mo pasulaken i, "Kasa oda iembah 
kene Ia mi sen?" 46 Ialoi perjaga-perjaga i mo, "Ah, oda nung deng lot 
kalak mengerana bageSa!" 41 "Haah, tah mada ngo kene pe enggo iajar- 


ajari?" nina Parise i. 48 "Lot idah kene sada kalak pe giam penguasa- 
penguasa kalak Jahudi barang Parise pe percaya tabaSa? 49 Tapi merjaya 
ngo jelma nterrem en siso menandai pati-patiin si Musa!" Sada ibas 
kalak Parise idi nai imo si Nikodemus, sienggo nung roh mendahi Jesus. 
Nai nina si Nikodemus, siroh bemgin-bemgin mendahi Jesus mo taba 
denganna Parise sideban: 51 "Mengekutken hukum, oda ndorok sihukumi 
kalak, ukum makdeng nitangkasen ia, janah mula madeng nidengkoh bak 
niperreso kade sienggo ibahanken." 52 "Iaah, tah mada ngo kalak Galilea 
kono? Perreso mo lebbe Bibel! Idahenmu mo oda lot nabi i Galilea nai!" 
nina kalak i mengaloisa. >3 Nai mersidahi sapona mo kalak i karina. 

8:1 Tapi laus mo Jesus mi Uruk Zaitun. 2 Sibarembeknna no la ma, laus 
no la mo Jesus mi Bages Debata; nterrem mo kalak roh mendapetkenSa. 
Kundul mo Jesus lako mengajari kalak i. Sinderrang bagidi, itaruhken 
guru-guru agama dekket Parise mo taba Jesus sada kalak daberru 
siterdapet merlangkah julu meddem. Idokken kalak i mo cender daberru i, 
i tengah-tengah, 4 nai nina kalak i mo taba Jesus, "Guru, terdapet ngo 
daberru en merlangkah julu meddem. Ibas Bukku si Musa lot ngo 
pati-patiin Debata mendokken; mula lot daberru terdapet bageen, kennah 
ibentiri ngo dekket batu sampe mate. Bagendari pe bakune ngo pendapet 
ndene?" 6 Tapi ikusoken kalak i pe bagidi, lako mengenggep Jesus ngo, 
asa ndorok isalahken kalak i Ia. Tapi dak tungkuk sambing ngo ukum 
Jesus ninganna menurati tanoh i merkite jari-jariNa. Jadi kumama dak 
iempet kalak i mengkuso, ipedorgah Jesus mo takalNa, nina mo, "Barang 
ise kene oda merdosa, ia mo perlebbe mementirken batu taba daberru idi." 

Nai tungkuk nola mo Jesus mennurati tanoh i. Mendengkoh kata Jesus 
i sinterrem i, laus-laus sada mo kalak i mennadingken Jesus, situa-tuana 
mo perlebbe. Nai pellin Jesus nai ngo kessa tading i sidi bak daberru idi 
cender i bekkasna. Dorgak mo Jesus, idokken mo taba daberru i, 
"Enggo mike kalak idi nange? Oda lot memmaing hukumna bamu?" 

"Oda lot Guru!" nina daberru i mengaloi. "Oo, Aku pe oda Kuhukum 
kono. Bagendari pe laus mo kono, tapi ulang nenge empet merdosa mi 
podiin en," nina Jesus. Nai iulaki Jesus mo mengajari kalak i, nina mo, 


"Aku ngo penendang dunia en. Barang ise mengekutken Alcu, oda harapen 
merdalan ibas sigellap; bana ngo tupeh penendang simemerreken 
nggelluh." 13 Nai nina Parise i mo tabaSa, "Dirimu ngo iindangken kono. 
Jadi oda bennar pengindangkenMu idi." 14 Ialoi Jesus mo, "Tukasi pe 
diringKu Kuindangken, senteng ngo pengindangkenKu; ai Kubettoh ngo 
barang i dike nai Aku roh janah mike Aku laus. Oda ngo ibettoh kene 
barang idike nai Aku, janah laus mike Aku. Ihukumi kene ngo jelma 
mengekutken perdagingen, tapi ukum Aku ise poda Kuhukumi. 16 Mula 
menghukum pe Aku, adil ngo penghukumKu, ai oda ngo punjung sadaKu. 
Bapa i simengutus Aku ngo denganKu. Ibas patiin si Musa tersurat 
bageen: Sah ngo kesaksiin, mula lot dua kalak saksi. Jadi 
mengkesaksiken Aku pe lot ngo dua kalak -- imo Aku deklcet Bapa i 
simengutus Aku." "Idike ngo BapaMu?" nina kalak i. Jadi ialoi Jesus 
mo, "Ai so itandai kene Aku. BapangKu pe, oda ma ngo itandai kene. 
Ukum itandai kene Aku, Bapa pe pasti ngo itandai kene." 20 Karinana idi 
idokken Jesus, tikan mengajari la i Bages Debata i gembar peti-peti 
bekkas peleen. Tapi ise poda pang menangkupSa kumarna makdeng dapet 
tikkina. Nai nina Jesus nola mo taba kalak i, "Laus mo Aku, jadi itulusi 
kene mo Aku, tapi mate mo kene ibagasen dosa ndene. Oda terdahi kene 
ukum bekkas sidahinKu i." 22 Gabe nina penguasa-penguasa Jahudi mo, 
"Mada ngo ndia naing mendelles la, asa idokken oda terdahi kene ukum 
bekkas sidahinKu idi?" 23 Nai nina Jesus mo taba kalak idi, "Ukum kene, i 
terruh en nai ngo kene, tapi ukum Aku i dates nai ngo. I dunia en nai ngo 
ukum kene; tapi ukum Aku oda ngo i dunia en nai. 24 Kumarna nai ngo asa 
Kudokken taba kene: Mate mo kene ibagasen dosa ndene. Tuhu ngo, mate 
mo kene ibagasen dosa ndene, mula laju oda percaya kene, 'Aku ngo la 
sinidokkenna AKU LOT.' " 25 "Ai ise ngo kono situhunna?" nina kalak i 
mengkusoi. Ialoi Jesus mo, "Kade poda gunana nenge mengerrana dekket 
kene! 26 Sandok singgo Kuranaken taba kene i ngo Aku. Matcam deng 
ngo nemmu bagena sinaing tersengetenKu bak sipincangenKu terrenget 
kene. Ai pellin sikudengkoh bana nai simengutus Aku i ngo Kusukutken mi 
dunia en, ai kettoken ngo la." Oda iantusi kalak i magahken tupung 
menerengeti tersenget Bapa i ngo ia taba kalak i. 28 Kema naidi idokken 


Jesus nola mo taba kalak i, "Enggo kessa pe ipedates kene sikali en Anak 
Jelma i, ibettoh kene mo, 'Aku ngo la sinigeraren AKU LOT,' janah satdar 
mo kene i sidi, oda lot barang kade Kubahanken ukum ipas lemmo-lemmo 
atengKu nai sendiri. Pellin niajarken Bapa taba Aku i ngo kessa kuranaken. 
29 Janah dakdak ngo rebbak dekket Aku la simengutus Aku i. Oda nung 
ibelli pellin sadaKu, ai dak nipergeddo ateNa ngo Kuulaken." 3( Enggo 
kessa idokken Jesus karinana i, meduk mo percaya kalak tabaSa. 31 Nai 
nina Jesus mo taba kalak Jahudi sienggo gabe percaya baNa, "Mula setia 
kene mengulaken peddahKu, tuhu mo kene sisinKu. 32 Nai itandai kene 
mo Debata situhunna, janah kemulihken i, gabe ipaluah mo kene." 
"Pemparen si Abraham ngo kami," nina kalak i. "Oda nung deng kami 
ihamba barang ise pe! Kade ngo maksudMu mendokken, 'Gabe ipaluah 
mo kene?' " 34 "Situhunna ngo siKudokken en," nina Jesus taba kalak i. 
"Hamba dosa ngo barang ise mengulaken dosa. 35 Sada kalak hamba oda 
lot tettap bekkasna ibagasen bilangen ripe. 36 Kema i mula ipaluah Anak i 
kene, tuhu-tuhu mo kene maluah. 37 Kubettoh ngo kene pemparen si 
Abraham. Tapi naing ibunuh kene ngo Aku, kumarna oda ue kene percaya 
mi peddahKu. Kuranaken ngo siKuidah bai Bapa idi nai; janah kene pe 
iulaken kene ngo barang kade idokken bapa ndene." 39 Ialoi kalak i mo, 
"Si Abraham ngo bapa nami." "Ukum tuhu-tuhu ngo kene dukak-dukak si 
Abraham," nina Jesus, "Tentu iulaken kene ngo bage pengulaken si 
Abraham. 4( Pellin memagahken kebennaren silcudengkoh bai Debata nai 
ngo aku mendahi kene, keppeken naing ibunuh kene ngo Aku. Ukum si 
Abraham, oda ngo ue ia memmaing bagidi! 41 Jadi iulaken kene ngo 
rembang bage niulaken bapa ndene." Nai ialoi kalak i mo, "Ai oda ngo 
anak gampang kami. Sada ngo bapa nami imo Debata." 42 Nai nina Jesus 
mo taba kalak i, "Ukum tuhu ngo Debata Bapa ndene, ngkelleng mo 
nemmu ate ndene midah Aku, ai tuhu ngo roh bai Debata nai Aku. Oda 
roh Aku arap lemmo-lemmo atengKu sendiri nai. Ia ngo pasulakken Aku. 
43 Kade sebabna asa oda iarti kene siKudokken? Kumarna oda tahan kene 
mendengkohken katangKu. 44 Sibolis ngo bapa ndene, janah iulaken kene 
ngo nipergeddo bapa ndene i. Imulana nai ngo pemunuh Sibolis i, ai oda 
nung ia merpihak mi kebennaren, kerna oda lot kebennaren bana. Mula 


merluap ia, titikna ngo i kerna bagidi ngo bakkona. 45 Tapi kumarna 
Kubagahken bai ndene tersenget kebennaren, ingo sebabna asa oda 
percaya kene bangKu. 46 Is e kene peddapetken Aku merdosa? Mula 
Kusukutken situhunna, kasa oda percaya kene taba Aku? 4 Barang ise 
roh bai Debata nai, idengkohken ngo kata Debata. Tapi kumarna oda roh 
bai Debata nai kene, idi ngo maing asa oda idengkohken kene aku." 48 
Gabe nina kalak Jahudi mo taba Jesus, "Otang tuhu ngo silcudokken kami 
kalak Samaria ngo Kono, janah isellapi setan ngo kono?" 45 Ialoi Jesus 
mo, "Oda isellapi setan Aku. Tapi Kupesangap ngo BapangKu, kene ngo 
pellea-leaken Aku. Oda ngo kutulusi kesangapen diringku, lot ngo 
simemmakin mersangap Aku, janah Ia ngo mendabuh hukum. 

Situhunna ngo siKudokken en: Barang ise mengu'i ranangKu, oda ngo 
mate ia soh mi amman sumendah." 52 Nai menter idoklcen kalak Jahudi 
mo taba Jesus, "Bagendari mo Enggo ntangkas kubettoh kami, enggo tuhu 
isellapi setan kono! Si Abraham pe mate ngo, bagi ma ngo bak karina 
nabi-nabi. Idokken Kono nola, Barang ise menguei katangKu oda mate ia 
soh mi amman sumendah nimu.' 53 Mula si Abraham enggo mate, bagidi 
ma ngo bak nabi-nabi idi pe mate ngo, nai ise ngo Kono dok atemu? 
Belgahen ngo kono dok atemu asa empung nami si Abraham!" 54 Ialoi 
Jesus mo, "Mula Aku pessangapken diringKu, siso mada ngo sangapku. 
Bapangku ngo pessangapken Aku; imo nidokken ndene Debata ndene, 
padahal, oda itandai kene Ia. Tapi Kutandai ngo Ia. Mula Kudokken oda 
Kutandai Ia, perluap mo Aku bage kene. Kutandai ngo Ia, janah kuuei ngo 
kataNa. 56 Sekel kalohoon ngo bapa ndene si Abraham naing mengidah 
aringKu i. Jadi enggo mo idah tuhu, nai dom mo sampang atena!" Nai 
idokken kalak Jahudi mo taba Jesus, "Oda deng ngo giamken dom 
limapuluh tahun umurMu, meter idah kono mo si Abraham?" Ialoi 
Jesus mo, "Ntangkas mo Kubagahken bai ndene; madeng kinpe tubuh si 
Abraham, enggo mo lot Aku." Nai meter ibuat kalak Jahudi mo batu 
naing mementiri Jesus; tapi galip mo Jesus, janah laus ia i Bages Debata 
nai. 

9: Nai nderrang merdalan i Jesus, idah mo sada kalak sipetung, janah 


kessa nai tubuh ngo la petung. 2 Ikusoi sisinna i mo Jesus, "Gum, kasa 
petung kalak enda tubuh? Mada ngo kumarna dosana, barang kumarna 
dosa partuana?" 3 Ialoi Jesus mo, "Oda ngo kumarna dosana, barang 
kumarna dosa partuana, asa petung ia tubuh. Tapi, asa ntangkas ngo idah 
jelma kuasa Debata merdalan ibas dirina. 4 Sidekkah mahar, kennah 
siulaken ngo bahaan simengutus Alcu. Tapi sigejap nai ngo kessa asa 
gellap, ise poda ndorok mahan bahaan nenge. Alcu ngo penendang dunia 
en, sidekkah i dunia en deng Aku." 6 Enggo kessa idokken Jesus bagidi, 
ieduri mo tanoh memmahan kubang merkite tanoh bak eduma i. Nai 
Idaloh mo mata sipetung i merkite kubang i, nai nina mo taba sipetung i, 
"Lako mo merduhap mi Bendar Siloam." (Siloam lapatenna 'Ipasulak'). 
Nai laus mo ia merduhap, jadi meter merpendidah mo ia lako balik. 

Gabe nina kalak gembar bagesna mo dekket kalak simengidahsa 
mengido-ngido idi kin mo, "Otang ia ngo dak kundul mengido-ngido tikala 
i?" Deba mendokken, "la ngo." Tapi lot ma ngo deba mendokken, "Aku 
ngo i." "Bakune ngo perjadina, asa gabe merpendidah kono?" nina 
kalak i mbangsa. Ialoi mo, "Kalak simergerar Jesus i ngo memmaing 
tanoh gabe kubang, nai idalohken mo kubang i mi matangku ninganna 
idokken, 'Laus mo kono merduhap mi Bendar Siloam.' Nai laus mo aku. 
Jadi enggo kessa merduhap aku, meter merpendidah mo matangku." 12 
"Idike ngo ia?" nina kalak i tabasa. Ialoi mo, "Oda kubettoh," nina. 
Iarahken kalak idi mo sipetung idi kin mendahi Parise. 14 Tupung ngo ari 
Sabat tikan Jesus pegabeken tanoh jadi kubang i merkite edurNa, 
memmaingken asa gabe merpendidah mata sipetung i. Nai ikusoi kalak 
Parise i mo ia, barang bakune carana asa gabe merpendidah ia. Ialoi mo, 
"Idalohken ngo kubang mi matangku, nai merduhap mo aku, jadi meter 
merpendidah mo aku." 16 Deba Parise mendokken tabasa, "Oda bai 
Debata nai asalna simenghanaken en, ai ilausken ngo pati-patiin agama 
tersenget ari Sabat." Tapi deba mendokken, "Bakune mo pemmaing 
perdosa ndorok mengulaken kellengangen bageen?" Gabe pejae-jae mo 
pendapet kalak i samahsa. Nai, ikusoi Parise nola mo sipetung idi kin 
sikali nai, "Nimu ndai, kalak idi ngo memmaing merpendidah matamu i! 
Mula bagidi, bakune ngo pendoklcenmu tersenget Ia?" Ialoi mo, "Nabi ngo 


ia." Tapi oda ngo percaya penguasa-penguasa kalak Jahudi i, ia ngo 
sipetung idi kin sienggo gabe merpendidah i. Jadi asa percaya kalak idi, 
idiloi mo partua sipetung i, nai ikusoi mo, "Tuhu ngo en anakmu 
sinidokkenmu petung tubuh i kin? Bakune nola ngo asa gabe merpendidah 
ia bagendari?" Ialoi partuana i mo, "Tuhu ngo en anak nami, janah tuhu 
ngo petung kin ia tubuh. 21 Tapi ukum tersenget bakune nola asa gabe 
merpendidah ia, oda kubettoh kami. Janah barang ise memmaing ia 
ndorok merpendidah, ipe oda ma kubettoh kami. Ia mo kusoi kene, ai 
enggo mbelgah ia; enggo ndorok ipetterrang sendiri i." 22 Idokken 
partuana idi pe bagidi, kumama mbiar ngo ia midah penguasa-penguasa 
kalak Jahudi; ai enggo sada kata kalak i mendokken, barang ise 
mendokken Jesus i Raja Sipaluah niperbagah-bagah Debata, kennah iliplip 
ngo ia ibas agama nai. 23 I ngo sebabna asa idokken partuana i, "Enggo 
mbelgah ia, jadi ia mo kusoi kene." 24 Nai idiloi kalak i nola mo sipetung 
tubuh idi kin, janah idokken mo mbangsa, "Kupessumpah kami mo kono i 
hadeppen Debata, asa ibagahken kono situhunna, ai kubettoh kami jelma 
perdosa ngo kum ia." 25 Ialoi mo, "Barang perdosa Ia barang oda, oda 
kubettoh i. Tapi sada ngo sikubettoh; petung kin ngo aku, tapi ukum 
bagendari enggo gabe merpendidah aku." 26 Nai idokken kalak i deng ma 
mo, "Bakune ngo ibaing taba kono? Kade ibaing asa gabe merpendidah 
matamu idi?" 27 Ialoi mo, "Enggo kubagahken idi taba kene, tapi oda tok 
kene. Kasa naing dengkohen ndene deng nola? Mada ngo kene pe naing 
gabe sisinNa ma?" 2< Mellaga mo kalak i tabasa, nina mo, "Kono ngo 
sisinNa; kum kami oda. Sisiin si Musa ngo kami. 2S Kubettoh kami ngo, 
lot rana Debata tersenget si Musa. Tapi ukum ia, oda kubettoh kami 
barang idike nai asal-usulNa." 30 Nai ialoi mo kalak i, "Lengang ukurku, 
mula idokken kene oda ibettoh kene barang idike nai asal usulNa, 
keppeken enggo ibuka matangku petung idi kin gabe merpendidah. 31 
Sibettoh ngo, oda idengkohken Debata ukum kalak perdosa; pellin kalak 
simenguei janah kalak sipessangapken Debata sambing ngo kessa 
idengkohken. 32 Kessa nai ntembem dunia en, oda nung deng terdengkoh, 
ndorok ibaing jelma merpendidah kalak petung tubuh. Ukum mak roh 
bai Debata nai ia, oda terbakinsa mahanken bagidi." 34 Nai nina kalak i 


mo tabasa, "Bolet ngo kono tubuh ibagasen dosa, naing ajaremnu nola ngo 
kami?" Nai iliplip kalak idi mo ia i agamana nai. 35 Idengkoh Jesus mo 
enggo iliplip kalak Jahudi sipetung tubuh idi kin i kuria nai. Nai pesimbak 
mo Jesus dekketsa, jadi nina mo tabasa, "Percaya ngo kono taba Anak 
Jelma?" 36 Nai ialoi mo, "Ise ngo Ia ndia? Petandaken mo bangku, asa 
ndorok percaya aku tabaSa." 37 Nai nina Jesus mo, "Oda pellin idah kono 
ia, tapi simengerrana dekket kono bagendari, idi mo ia." 38 Nai menter 
nina sipetung idi kin mo, "Percaya ngo aku Tuhan," janah menter 
mersembah mo ia mi hadeppen Jesus. 3* Nai nina Jesus mo, "Roh aku mi 
dunia en, lako merembah hukum ngo; imo gabe merpendidah kalak 
sipetung, janah gabe petung kalak simerpendidah idi kin." 4( Jadi 
mengkuso mo kalak P arise simendengkoh nidokken Jesus nisidi, "Mada 
ngo dekket kami petung ibas pendokkenmu idi kin." 41 Ialoi Jesus mo 
kalak i, "Ukum petung kin kene, oda ngo merdosa kene; tapi kumarna 
idokken kene, 'Oda ngo kene petung,' gabe hot mo dosa ndene." 

10:1 Situhunna ngo sikudokken enbai nde, "Barang ise masuk mi kandang 
biri-biri oda arap pentu, tapi menangkih arap pagar pennangko ngo i janah 
pendaus. 2 Tapi kalak simasuk arap pentu, i ngo permakan biri-biri i. 3 
Mula roh ia, meter ibuka perjaga i ngo pentu bana janah iuei biri-biri i ngo 
ranana, gennep idiloi gerar biri-biri i; janah iuluken mo biri-biri i mi ruar. 4 
Enggo kessa ruar karinana biri-birina i, meter kan lebbe ngo ia merdalan, 
nai dak iekut-ekut biri-birina i ngo ia, kema itandai ngo sorana. Oda ue 
biri-birina i mengekutken sideban; merberrus ngo tupeh biri-biri i bai 
sideban idi nai, kumarna oda itandai sorana." 6 Oda iarti simendengkoh idi 
codiin nibaing Jesus i. Nai nina Jesus nola mo, "Situhunna ngo 
sikudokken en: Aku ngo pentu biri-biri i. Karina kalak siroh i lebbenKu, 
pennangko ngo i janah pendaus, janah oda idengkohken biri-biri i sora 
kalak i. Aku ngo pentu i. Barang ise mbengket arap Aku, njuah-njuah 
ngo ia; karuar masuk mo ia janah terrolih pangaan. Ukum pennangko, 
roh ngo ia pellin lako mennangko sambing, memmunuh bak mencedaken. 
Tapi ukum Aku roh, lako merreken kenggelluhen mertinencuk ngo taba 
kalak simendengkohken sorangku. Aku ngo permakan burju. Iberreken 


permakan burju i ngo kessahna mengkepkep biri-birina. 12 Tapi ukum 
permakan sinigaji siso sidasa biri-biri i, mula idah roh sorigala, mperrus 
mo ia mennadingken biri-biri i. Gabe ijerngemmi sorigala idi mo biri-biri i 
janah ipersurage. Mperrus mo ia, kumarna pellin mengharapken gaji idi 
sambing ngo kessa memmaing asa karejo ia, ukum biri-biri idi, oda 
iparduliken. 14 Alcu ngo permakan burju. Tose bage Bapa menandai Aku, 
janah Aku menandai Bapa, bagidi ngo Aku menandai biri-biringKu, 
janah itandai biri-biringKu i ngo Aku. Kuberreken ngo kessahKu 
mengkepkep biri-biringku. 16 Lot deng ngo biri-biringKu sideban siso i 
kandang en nai; biri-biringKu i pe kuuluken ma ngo, janah idengkohken 
ngo sorangKu. Gabe sada pulungen mo karinana kalak i, janah gabe sada 
ngo mermakan kalak idi. Ilcekelengi Bapa ngo Aku, kumarna 
Kuberreken kessahKu, asa kujalo no la i mengolihi. Ise poda ndorok 
mengerampasi kessahKu, bangku nai. Tapi merkite selloh ukurku ngo 
kuberreken kessahku i. Merkuasa ngo aku merreken, janah merkuasa ma 
ngo Aku menjalosa mengolihi. Idi mo ulaan sikujalo bai Bapa nai." 

Merkite kata nidokken Jesus i, gabe petongkah sora ma mo kalak Jahudi. 
2C Meduk ngo kalak i mendokken, "Isellapi setan ngo Ia. Gila ngo Ia. Man 
kade pedengkoh-dengkohen ndene i?" 21 Deba mendokken, "Oda ngo 
rana nisellapen setan bagidi. I dike mo ndorok ibuka setan mata kalak 
sipetung gabe merpendidah?" 22 Nai dapet mo tikkina Pesta memengket 
Bages Debata i Jerusalem. Enggo mosim mbergoh tikanna idi. 23 
Merdalan-dalan mo Jesus i emper si Salomo, i Bages Debata. 24 Nai roh 
mo kalak Jahudi mencingkoisa ninganna mendokken taba Jesus, "Sadike 
dekkah nai dak ibelli Kono kami ragu? Ntangkas mo bagahken bai nami, 
mula Kono ngo tuhu Raja Sipaluah niperbagah-bagah Debata!" 25 Ialoi 
Jesus mo, "Enggo ngo Kubagahken taba kene tapi oda percaya kene. 
Karina ulaan sikuula merkite-kite gerar BapangKu idi ngo memmagahken 
terrenget Aku. 26 Tapi oda percaya kene, kerna oda biri-biringKu kene. 27 
Idengkohken biri-biringKu ngo sorangKu. Kutandai ngo kalak i, janah 
iekutken kalak i ngo Aku. 21 Kuberreken ngo kenggelluhen soh mi amman 
sumendah bai kalak i. Oda mo binasa kalak i soh mi amman sumendah. Ise 
poda terbakinsa mengerampasi kalak idi i tanganKu nai. 29 Ai belgahen 


ngo BapangKu simemerreken kalak i bangKu, daripada sideban, barang 
ise pe i. Asa ise poda ndorok mengerampasi kalak idi ibas gemgemmen 
Bapa nai. 30 Ai sada ngo Alcu dekket Bapa i." 31 Nai meter ibuat kalak 
Jahudi mo batu naing mementiri Jesus. 32 Tapi nina Jesus mo taba kalak 
idi, "Idah kene ngo Kuulaken bagidi buena ulaan simerandal sinidokken 
BapangKu mahan ulanlcenKu; ibas karinana ulaan singgo kuulaken idi, 
ulaan paina memmaingken asa naing ibentiri kene Alcu?" 33 Nai ialoi kalak 
i mo, "Oda ngo kemulihken ulaan mende i asa naing kubentiri kami Kono, 
tapi kumama ileai Kono ngo Debata. Jelma ngo kono, tapi ipessobok kono 
nola diriMu bai Debata!” 34 Gabe ialoi Jesus mo kalak i, "Otang tersurat 
ngo ibas Bukku pati-patiin ndene; bageen ngo idokken Debata, Debata 
ngo kene? 35 Karinana ngo kita mengaku; karinana sitersurat ibas Bibel, 
oda ndorok mondar i. Asa mula taba kalak simenjalo kata Debata, idokken 
Debata, kalak idi debata, 36 kasa idokken kene Aku mengeleai Debata? 
Padahal ipilih Bapa i ngo Aku janah iutus mi dunia en. Mula oda 
Kuulaken ulaan Bapa, ulang kene percaya taba Aku. 38 Tapi kerna 
Kuulaken ngo ulaan Bapa, tukasi pe nemmu oda tok kene bangku, 
merkite -kite ulaan siKuulaken idi mo nemmu giamken kene kennah 
percaya, asa ibettoh kene, ibagasen Bapa i ngo Aku, janah ibagasen Aku 
ngo Bapa idi.” 39 Jadi naing mo itangkup kalak i Jesus, tapi maluah ngo ia 
i tangan kalak idi nai. 40 Balik mo Jesus mi Kepar Lae Jordan, mi beklcas 
si Johanes tikala iperidiken jelma nterrem, janah merrian i sidi mo ia. 41 
Meduk ngo kalak merrohen mendahisa janah mendokken, "Ukum si 
Johanes, oda lot memaing tanda kelengangen tapi tuhu ngo karina 
nidokken si Johanes tersenget kalak enda.” 42 Meduk ngo kalak gabe 
percaya taba Jesus i sidi. 

11:1 Lot mo sada kalak simersakit mergerar si Lazarus. I Betania ngo 
kutana rebbak dekket si Maria bak si Marta turangna i. 2 Si Maria imo 
simeminaki nehe Jesus merkite minak mur, janah mengelapui merkite 
bukna. 3 Duana ngo kalak simerkaka-kuanggi i magahken berrita mersakit 
turangna i bai Jesus, "Tuhan, mersakit ngo supan-supanmu nikekellengen 
atemu i.” 4 Idengkoh Jesus kessa mo berrita i, nina mo, "Oda ngo 


kemmateen ujung sakitna i, tapi asa mersangap ngo gerar Debata, janah 
kumernaken i mo asa mersangap Anak Debata.” 5 Ngkelleng ngo ate 
Jesus midah si Marta bak taba anggina si Maria bang taba si Lazarus pe. 6 
Tapi enggo pe ibettoh Jesus mersakit si Lazarus i, ndong deng ngo ngo la i 
bekkasna i dua ari nai. Enggo kessa i, nina Jesus mo taba sisinNa, "Ita 
kene mo balik mi Juda." Nai nina sisinna i mo mengaloi, "Rabi, rembaru 
deng naing ibentiri kalak Jahudi kono dekket batu, keppeken naing iolihi 
Kono deng ma mi sidi?" "Otang sipuluh dua jom ngo sidari?" nina Jesus. 
"Oda nggeut terdengdeng kalak simerdalan mahar, kerna idah ngo 
penendang dunia en. Tapi barang ise merdalan tikan gellap, 
terdengdeng ngo ia, ai oda lot penendang bana." I mo idoklcen Jesus. 
Nai nina nola deng ma mo, "Enggo meddem supan-supanta si Lazarus, 
laus mo Alcu mendungoisa." 12 Nai nina sisinna i mo, "Tuhan, mula 
terpeddem ngo si Lazarus i, lako njuah mo i." Keppe ukum maksud 
Jesus, enggo ngo mate si Lazarus. Tapi ukum dok ate kalak idi terpeddem 
sambing ngo. 14 Kerna naidi ntangkas mo ibagahken Jesus, "Enggo mate 
si Lazarus. 1 5 Tapi tuahna mo oda i sidi Alcu tikanna idi kerna sellohen 
ngo bagidi, asa percaya kene. Kita kene mo laus mendahisa bagendari." 16 
Nai nina si Tomas nidokkenna ma Didimus (leppa) mo taba sisiin, "Laus 
ma mo kita, asa rebbak mate kita dekketSa!" Tikan soh Jesus mi sidi, 
enggo mo empat ari dekkahna si Lazarus idi itanem. Daoh Betania i 
Jerusalem nai kira-kira tellu batu (dua pal). Toko ngo medukna roh 
kalak i Jerusalem nai lako mengapoi si Maria dekket si Marta, kemulihken 
permate turangna si Lazarus i. 2C Ibettoh si Marta kessa mo enggo roh 
Jesus, meter karuar mo ia menimbaki Jesus. Tapi ukum si Maria tading 
ngo i bages. T, Nina si Marta mo taba Jesus, "Tuhan ukum isen kin kono, 
oda mate turangki. 22 Tapi tukasi pe bagidi kubettoh ngo, bagendari pe 
iberreken Debata ngo bamu barang kade sambing pe ipido kono." 23 
"Nggelluh ngo mengolihi turangmu i," nina Jesus taba si Marta. 24 Ialoi si 
Marta mo, "Kubettoh ngo balik nggelluh si Lazarus i segen, tikan karinana 
kalak simate ipegelluh tupung Ari Kiamat." 2 i "Aku ngo memerreken 
kenggelluhen dekket pekekeken kalak simate; barang ise percaya taba 


Aku, nggelluh ngo ia tukasi pe enggo mate," nina Jesus taba si Marta. 26 
"Kalak singgelluh janah percaya taba Aku, oda ngo mate ia soh mi 
amman-sumendah. Percaya ngo kono isi?" 21 "Ue Tuhan, percaya ngo 
aku. Kono ngo Mesias, Anak Debata, Raja Sipaluah roh mi dunia en." 
Enggo kessa idokken si Marta ranana idi, laus mo ia mengaleng si Maria 
anggina i, ikosikken mo mbangsa, "Enggo roh Guru i, Ikusoken ngo 
tersenget kono." 2 ( Mendengkoh i, meter cender mo si Maria, sagal-sugul 
mo ia mendahi Jesus. 3C Oda deng ngo soh tikanna i Jesus mi rumah. 

Tong deng ngo Ia i bekkas simbak dekket si Marta i. Idah kalak Jahudi 
siroh mengapoi silot i bages i mo keke si Maria janah rada-rudu mi ruar; 
gabe iekutken kalak i mo ia, ai idok kalak i laus mi kuburen ia lako tangis. 

Soh kessa si Maria janah idah kessa Jesus ninganna idokken, "Tuhan, 
ukum isen kin Kono, oda ngo mate turangki!" 33 Idah Jesus kessa mo 
tangis si Maria bak kalak Jahudi siroh rebbak dekket si Maria i, mellui 
kalohonmo ate Jesus. 34 Ikusoi Jesus mo kalak i, "Idike ngo ia ikuburken 
kene?" Nai nina kalak i mo, "Roh mo kono mengidah, Tuhan!" Nai 
tangis mo Jesus. 36 Gabe nina kalak Jahudi mo, "Tengen mo ngkelleng 
atena taba si Lazarus i!" 37 Tapi lot ma ngo deba mendokken, "Kalak 
sipetung gabe merpendidah ngo ibaing, oda ngo ndia tersondatsa, asa 
ulang mate si Lazarus i?" 38 Ibagasen bonek kalohoon, idahi Jesus mo 
kuburen i. Bage liang ngo kuburen i, itutup dekket batu mbellen kalohoon. 
39 "Pesisi kene mo batu i," nina Jesus. Tapi ialoi si Marta mo, "Tuhan, 
enggo empat ari ia itanem, tentu enggo mbau i!" 4( Idokken Jesus mo taba 
si Marta, "Otang enggo Kudoklcen bamu: Mula percaya kono, idah kono 
ngo kemmuliaan Debata!" 4 Nai ipesisi kalak i mo batu tutupna i. Itare 
Jesus mo mi langit ninganna idokken, 'Tale Pa, kudokken mellias ate 
bamu, kerna idengkohken Ko pengidonKu. 42 Kubettoh ngo dak 
idengkohken Kono ngo pengidonKu, tapi Kudokken i, kumarna jelma 
nterrem silot i sen ngo; asa percaya kalak idi, Kono ngo pasulakken Aku." 
43 Enggo kessa i idokken Jesus bagidi, nggang mo idiloken, "O Lazarus, 
karuar mo kono!" 44 Nai meter karuar mo tuhu si Lazarus sienggo mate i 
kin. Merbalut deng ngo tangan bak nehena dekket kaen kapan, janah abena 
pe mertutup deng ma ngo tong. "Osari kene mo kaen kapanna i," nina 


Jesus taba jelma nisidi, "asa merdalan ia." 45 Meduk ngo kalak Jahudi 
siroh mengapoi si Maria i gabe percaya taba Jesus, enggo kessa idah 
kalak i simasa i. 46 Tapi lot ma ngo deba bai kalak i nai mendahi Parise 
lako magahken sinibaing Jesus i. 4' Kumarna naidi, runggu mo kalak 
Parise dekket imam-imam ekuten bagidi ma pe dekket runggu mbellen, 
nina mo, "Bakune mo sibakin? Ai toko ngo buena tanda kellengangen 
ibaing kalak en! 48 Mula siebelli bagidi, gabe percaya mo kalak karina 
baNa. Ujungna roh nola mo kalak Rom lako menaban Bages Debata 
dekket bangsanta pe!" 49 Nai mongkam mo sada kalak bai kalak i nai; 
imo si Kayafas, imam huntuun tahunna i, nina mo, "Kade poda pana 
pemettoh ndene. 5C Oda ngo satdar kene, lotiin ngo mate sada kalak 
mengkepkep bangsanta, daripada karinana nola bangsanta tumpat?" 51 
Idokken si Kayafas pe bagidi, oda ngo ipas ukurna nai sendiri i. Tapi 
kumarna imam huntuun ngo ia, tahunna idi, merralaten ngo ia, kennah mate 
ngo Jesus mengkepkep bangsa Jahudi. 52 Oda pellin mengkepkep bangsa 
Jahudi sambing, tapi dekket ngo lako pepulungken bak peddemmuken 
dukak-dukak Debata simerserak i. 53 Mulai i sidi nai mo mertaki pengulu- 
pengulu Jahudi lako memmunuh Jesus. 54 Kumarna naidi, oda nenge ue 
Jesus ntarar merdalan i Juda. Itadingken mo Juda, gabe laus mo ia mi kuta 
Efraim, i gembar padang gurun. I sidi mo Ia merrian rebbak dekket 
sisinNa. Enggo mo ndessing tikanna i Ari Raya Pesta Paskah kalak 
Jahudi. Enggo mo nterrem kalak idi i suberri kuta nai laus mi Jerusalem, 
lako pepantingken dirina imo menguras, sinderrang makdeng dapet pesta i. 
56 Sinderrang ibagasen Bages Debata kalak i, itulusi kalak i ngo Jesus. 
Mersikusoon mo kalak i samahsa, "Bakune ngo dok atemu? Roh ma ngo 
ndia Ia mi pesta en?" Ninganna bagidi enggo iperentahken imam-imam 
ekuten dekket kalak Parise mendokken; barang ise bettoh-bettohen idike 
Jesus, kennah ibagahken, asa itangkup Ia. 

12:1 Ennem ari nai asa dapet Pesta Paskah, laus mo Jesus mi Betania. I 
kuta i ngo merrian si Lazarus sienggo nung mate gabe ipegelluh Jesus 
nola. Ijamu kalak i mo Ia i sidi. Si Marta pe dekket ngo merkebbas. 
Rebbak kundul ngo si Lazarus dekket Jesus mangan. 3 Nai roh mo si 


Maria merembah minak narwatsu kira-kira sitengah liter. Maharga 
kalohoon ngo minak i, nai iarirken mo minak i mi nehe Jesus. Nai ilapui 
mo nehe Jesus dekket bukna. Gabe baungkus mo bages i kumarnaken 
minak i. 4 Sada ipas sisiin i nai imo si Judas Iskariot simenelbuh Jesus 
mendokken — "Kasa oda idea minak i merharga tellu ratus riar, asa 
iberreken tokorna i mengurupi kalak sincor?" 6 Idokken si Judas pe bagidi, 
oda ngo kalak sincor nisarihkenna, tapi kerna pennangko ngo ia. Nggati 
ngo ibuat kepeng i bagut-bagut nijemakna idi nai, ai ia ngo memennep 
bagut-bagut i. Tapi nina Jesus mo, "Belli mo ibaing bagidi, ai dosken 
solo-solo mi ari permatengKu i ngo nibaingna i. Dalcdak ngo lot sincor i 
tengah-tengah ndene." Nterrem ngo kalak Jahudi mendengkoh, i Betania 
ngo Jesus, gabe laus mo kalak idi mi sidi, oda pellin kumarna Jesus, tapi 
dekket ngo naing mengidah si Lazarus sienggo nipegelluh Jesus i simate 
nai. Kumamana idi ngo asa naing ibunuh imam-imam elcuten si Lazarus 
i; 11 ai kemulihkensa ngo, enggo meduk kalak Jahudi percaya taba Jesus. 

Sibarembenkenna no la, idengkoh jelma nterrem sienggo soh mi 
Jerusalem lako merpesta Paskah idi mo enggo i tengah ndalan Jesus lako 
mi Jerusalem. 13 Nai ibuati kalak i mo ranting bak bulung kayu, nai laus 
mo kalak i mennimbak-nimbak Jesus ninganna mengoang-ngoangken: 
"Hosianna, Poji mo Debata! Nipasu-pasu mo Ia siroh merkite-kite gerar 
Tuhan i, Ipasu-pasu mo Raja kalak Israel!" 14 Nderrangna idi, enggo mo 
dapet Jesus sada kalode bajar deng, janah enggo mo kundul ia i babo 
kalode i. Nai dapet mo bage sitersurat ibas Bibel: "Ulang kono mbiar 
ale berru Sion! Tengenmo Rajami memmasang sada anak kalode!" 16 
Sinderrangna idi oda iarti sisiin Jesus deng karinana i. Tapi enggo kessa 
ipesangap Jesus, merkite kemmemateNa, gabe ienget kalak i mo kade 
sinibaing ndeba tabaSa enggo tersurat ibas Bibel tersenget diriNa. 

Jelma silot rebbak dekket Jesus tikanna ipegelluh si Lazarus i simate nai 
idi pe, dak ngo mennukutken pemmaing Jesus bai jelma nterrem i. 
Kumamana idi ngo asa merlausen kalak idi mendahi Jesus, kemmulihken 
tanda kellengangen nihanaken Jesus i. Gabe nina P arise mo samah- 

samahsa, "Oda lot ne kade ndorok terbaing kita. Tengen mo, suberri dunia 
ngo mengekutkensa!" 2( Kalak si roh merpesta mi Jerusalem i, lot ngo 


deba kalak Junani. 21 Idahi kalak i mo si Pilipus, nina mo mbangsa, "Tuan 
sekel ngo kami naing pejumpa dekket Jesus." (Si Pilipus imo asalna i 
Betsaida sini Galilea nai.) 22 Nai idahi si Pilipus mo si Andreas, ibagahken 
mo i tabasa. Jadi rebbak laus mo kalak i sidua magahken i mendahi Jesus. 
23 Nai nina Jesus mo taba kalak i, "Enggo dapet tikkina, Anak Jelma i 
ipesangap. 24 Enget kene mo mende: Oda ganda page i ukum mak itanem 
mi tanoh i janah mate. Tapi enggo kessa mate ia, gabe mbue mo buahna. 

25 Barang ise mengkellini kessahna, kemmagoon kessah mo ia. Tapi 
barang ise menelkangken kessahna i dunia en, ia ngo sipegelluhkensa soh 
mi kenggelluhen siamman-sumendah. 26 Barang ise naing mengkebasi 
Aku, kennah iekutken ngo Aku, asa rebbak ia dekket Aku, barang i dike 
pe Aku. Ai kalak simengekutken Aku, gabe mersangap ngo ia ibaing 
Bapa." 27 "Mellui kalohoonngo atengKu, kade mo ndia Kudokken? 
Kennah mo ndia Kudokken: Iale Pa, ulang mo padiat Aku menggongken 
kinidersa enda? Tapi tupeh kumama lako menggongken kinidersa en ngo 
Aku asa roh. Iale Pa, pessangap mo gerarMu!" Nai terdengkoh mo 
sora i sorga nai, "Enggo mo Kupesangap, janah pessangapenKu nola deng 
ngo!" Idengkoh jelma nterrem ni sidi ngo sora i, gabe nina kalak i mo, 
"Renggur ngo i." Lot ma ngo deba mendokken, "Ah, oda! Malaekat ngo 
mengeranai dekketSa!" 30 Nai nina Jesus mo taba kalak idi, "Ukum sora 
siterdengkoh i, oda ngo lako bangKu i asa terdengkoh, tapi lako bai ndene 
ngo. Enggo dapet tikkina ihukum dunia en, janah bagendari mo italuken 
perkuasa dunia en. 32 Luas Enggo kessa ipedates Aku gabe kuabin mo 
karina jelma taba Aku." Idokken pe bagidi, magahken bakune carana Ia 

ipersilangken. 34 Nai nina jelma nterrem i mo tabaSa, "Mengekutken 
Bukku Pati-patiin nami, nggelluh ngo Raja Sipaluah siniperbagah-bagah i 
soh mi amman-sumendah. Kasa gabe idokken Kono, kennah ipedates ngo 
Anak Jelma idi i tanoh en? Ise ngo Anak Jelma i?" 3! Ialoi Jesus mo, 
"Sigejap nai ngo i tengah-tengah ndene penendang i, merdalan mo kene 
sidekkah nterrang deng, asa ulang isangkemmi sigellap i kene. Ai barang 
ise merdalan tikan gellap, oda ibettoh barang dempak dike temburenna. 36 
Kepercayai kene mo penendang i, asa gabe dukak-dukak kecihuren i 
kene." Enggo kessa idokken Jesus bagidi, laus mo Ia i sidi nai, janah oda 


ue ia ntarar terridah bai kalak i. 37 Tukasi pe enggo matcam bagena tanda 
kellengangen ihanaken Jesus, ipetengen-tengen kalak idi, tapi laju ngo oda 
percaya kalak i bana. 38 Asa merkite bagidi, saut mo nidokkenNabi 
Jesaya: 'Tale Tuhan, ise mo percaya mi sukuten nami? Taba ise ngo 
ipacidah kuasa Tuhan i?" Kumama naidi ngo asa oda terbaing kalak i 
percaya, ai nina si Jesaya deng ma ngo: 4( "Enggo kupepetung mata kalak 
i, janah enggo kupepihir ukur kalak idi; asa ulang merpendidah mata kalak 
i, janah asa ulang merpengantusi pikiren kalak i; asa ulang balik kalak i 
mendahi Aku, nai Kupemmalum mo kalak idi." 41 Idokken si Jesaya pe 
bagidi terrenget Jesus, kumama enggo idah kemmuliaan Jesus i. 42 Tapi 
tukasi pe bagidi, meduk ngo pengulu-pengulu kalak Jahudi percaya taba 
Jesus, tapi oda pang kalak i mengaku i sintarar, asa ulang iliplip kalak idi, 
ipas agama nai, ai mbiar ngo kalak i midah penguasa-penguasa kalak 
Jahudi. 43 Ai lotiinngo kalak i ipoji jelma daripada terrolih pemmojiinbai 
Debata nai. 44 Nai ipegang Jesus mo sorana, "Barang ise percaya taba 
Aku, oda ngo pellin taba Aku ia percaya, tapi deklcet ngo Ia percaya taba 
sipasulakken Aku. 4f Janah barang ise mengidah Aku, mengidah 
sipasulakken Aku ngo Ia. 46 Roh Aku mi dunia en, tose bage penendang, 
asa karina sipercaya taba Aku ulang merrian ibagasen sigellap. 47 Barang 
ise mendengkohken peddahKu tapi oda iulaken — oda ngo Aku 
menghukumsa. Ai roh Aku oda ngo lako menghukum dunia en, tapi lako 
paluahkensa ngo. 41 Ai barang ise menulak Aku janah oda menguei 
katangKu, enggo lot simenghukumsa, imo kata sienggo Kumapken i; 49 
oda ngo ibas ate-atengKu nai, tapi Bapa simengutus Aku ingo mendokken 
kade sipatut dokkenkenKu. Janah kenggelluhen ngo kataNa i. Asa, 
karinana siKumapken i, tose ngo i mi sinidokken Bapa mahan 
mapenlcenKu." 

13:1 Sidari nai asa dung Ari Raya Paskah i, enggo ibettoh Jesus dapet mo 
tikkina, Itadingken mo dunia en lako balik mendahi BapaNa. Enggo mo 
Ilcekellengi karina sitersoh baNa i dunia en, janah soh mi puncana dak 
ikekelengi ngo kalak idi. 2 Tupung mo mangan Jesus bak sisinNa cibonna 
i. Ukum ate si Judas Iskariot, enggo mo ibengketti sibolis, janah enggo mo 


iniatken lako menelbuh Jesus. 3 Ibettoh Jesus ngo nemmu enggo ipesakat 
Bapana tabaSa kuasa. Ibettoh ma ngo bai Debata nai ngo rohna la, janah 
kennah balik mi Debata. 4 Kerna naidi cender mo la, italkasi mo jubahNa, 
nai iabitken mo besahen mi abakNa. Nai iarirken mo lae mi sambung, 
Iborih mo nehe sisinNa i, janah ilap dekket besahen niabitkenNa i. Soh 
kessa mo la taba si Simon Petrus, meter idokken si Simon Petrus mo, 
"Tuhan, meter patut mo kono memmorih nehengku?" Ialoi Jesus mo, 
"Ukum bagendari oda ngo iantusi kono deng siKubakin en, luas pe asa iarti 
kono i." "Ulang mo ale Tuhan," nina si Petrus taba Jesus. "Barang 
bakune pe, ulang mo gabe Tuhan i nola morih nehengku!" Tapi nina Jesus 
mo mbangsa, "Mula oda Kuborih nenemu, oda lot perdemuunmu dekket 
Aku." Ialoi si Simon Petrus mo, "Mula bagidi ngo Tuhan, ulang mo 
pellin nehengku sambing iborih kono, tapi dekket mo bak takalku!" 

"Ukum kalak sienggo merridi, enggo mo mpanting i karina. Oda perlu 
nenge ia kennah iborih, pellin nehena nai ngo kessa perlu iborih asa 
mpanting. Enggo mo mpanting kene, tapi oda ngo karinana kene," nina 
Jesus. (Ai enggo ngo ibettoh Jesus ise naing menelbuhSa. Kernanaidi 
ngo asa idokken, "Enggo ngo mpanting kene, tapi oda karinana.") 12 
Enggo kessa pul iborih Jesus nehe kalak idi, Ipakke nola mo jubahNa kin, 
nai kundul mo ia. Nai idokken mo taba kalak I, "Iantusi kene ngo kade 
lapaten siKubaing ndai bai ndene? Idokken kene ngo Aku Guru janah 
Tuhan, tuhu ngo i; ai Guru janah Tuhan ngo Aku. 14 Mula Aku ngo Tuhan 
janah Guru ndene memmorih nehe ndene, kenepe patut ngo mersiborihen 
nehe. Kubaingken codiin idi bai ndene, asa samah-samah kene pe 
mencodi bage sienggo Kubaingken i taba kene. 16 Enget kene mo en: Oda 
ngo belgahen hamba asa tuanna; janah oda ngo belgahen pasulaken dari 
pada sipasulakken. Enggo ibettoh kene i bagendari; mula ibaingken 
kene bagidi, tuhu-tuhu mo kene mersampang ate. Karina siKudokken 
en taba kene, oda ngo bai ndene karinana i, ai Kubettoh ngo barang ise 
siKupilih. Tapi barang kade sitersurat ibas Bibel, kennah saut ngo i 
karinana, janah en mo sitersurat i sidi, Kalak sirebbak mangan dekket Aku 
ngo mengalo Aku.' Kubagahken i bai ndene bagendari, sinderrang 
madeng masa, asa enggo kessa masa idi, gabe percaya mo kene, Aku ngo 


i sinidokkenna AKU LOT. 20 Situhunna ngo siKudokken en: Barang ise 
menjalo pasulakenKu, Alcu ngo nijalona i. Janah barang ise menjalo Alcu, 
Debata sipasulakken Aku i ngo nijalona.” Idokken Jesus kessa mo 
bagidi, gabe mellui kalohoonmo atena. Nai idokken mo, "Situhunna ngo 
siKudokken enda; sada kalak bai ndene nai ngo menelbuh Aku." 22 
Mersitengennen mo sisinNa i samahsa ninganna ibagasen perasaan oda 
mertentu. Oda ibettoh kalak idi, ise nimaksud Jesus i. 23 Kundul ngo sisiin 
kekellengen ate Jesus i gembama. 24 Nai ia mo ikilap si Simon Petrus, asa 
ikusoken taba Jesus, tah siapaina nimaksud Jesus i. Nai ijolmiti mo 
Jesus, ikuso mo, "Ise ngo i Tuhan?" 26 Ialoi Jesus mo, "Barang bai ise 
Kuberreken roti siKusernepken en, idi mo ia kalakna." Nai ibuat Jesus mo 
sada roti, isernepken mo mi bagasen caban; iberreken mo roti i taba si 
Judas Iskariot. Ijalo si Judas kessa mo roti i, meter mbengket mo 
Sibolis mi bagasen dirina. Idokken Jesus mo tabasa, "Ndor mo bahan 
sinaing bahankenmu i!" 28 Ise poda kalak i simangan i mengantusi, kasa 
idokken Jesus bagidi taba si Judas. 2‘ Lot ngo deba merdokate, ipasulak 
Jesus si Judas lako mennokor siperlu mi pesta idi, barang tah ipasulak 
Jesus ia mennaruhken kepeng giam cituk taba kalak sincor, ai ia ngo 
mencekep bagut-bagut kalak idi. Enggo kessa ijalo si Judas roti i, 
meter laus mo ia mi ruar, tapi enggo mo berngin tikanna i. 3 Enggo kessa 
laus si Judas i, idokken Jesus mo, "Bagendari mo mersangap Anak Jelma 
i. Janah merkite-kite Ia, mersangap ma mo Debata. 3 ' Mula mersangap 
Debata merkite-kite Ia, Ia pe ipesangap Debata ma mo. Ndor nenge mo i, 
ibakin Debata. 33 Kene dukak-dukakKu, oda ndekkah nenge rebbak Aku 
dekket kene, itulusi kene mo Aku, tapi bage sienggo Kudokken taba kalak 
Jahudi, bagidi ma ngo Kudokken taba kene: Oda terdahi kene mi bekkas 
sidahinKu i. 34 Jalo kene mo pati-patiin rembaru bangKu nai: Kennah 
mersikekelengen ngo kene samah kene. Bage Aku mengkekelengi kene, 
bagidi ma mo kene kennah mersikekelengen. 3: Mula mersikekelengen 
kene, samah kene, karina mo kalak bettohen magahken sisinKu kene." 36 
Ikusoken si Petrus mo, "Tuhan, naing laus mike ko pana?" Nina Jesus 
mengaloi, "Naing laus ngo Aku mi sada bekkas, tapi oda terbaing kono 
mengekutken Aku mi bekkas i. Tapi ukum luas, iekutken kono mo Aku mi 


sidi." 3" "O Tuhan, kasa oda ndorok kuekutken kono bagendari? Ai 
kebbas ngo aku lako mate pe, mengekutken kono!” nina si Petrus. Ialoi 
Jesus mo, "Tuhu-tuhu ngo mate pe ue ngo ko lako megekutken Aku? 
Kubagahken mo bamu: Sinderrang madeng takuak manuk bemgin en, 
enggo mo tellu kali iperso kono Aku, oda itandai kono nimu Aku!” 

14:1 "Ulang pella bonek ate ndene," nina Jesus taba kalak i. "Percaya mo 
kene taba Debata, janah percaya ma mo kene taba Aku. Lumbang ngo 
bekkas i Bages Bapa. Laus pe aku mi sidi lako menghantari bekkas ndene 
ngo. Oda pella kubagahken idi taba kene, ukum oda ngo tuhu bagidi. 3 
Enggo kessa laus Aku menghantari bekkas bai ndene, roh nola ngo Aku 
mengalengi kene; asa barang i dike Aku merbekkas, i sidi ma mo kene 
merrian. 4 Ibettoh kene ngo dalan mi bekkas sinaing dahinKu idi." Gabe 
idokken si Tomas mo mbang Jesus, "Tuhan, oda ngo kubettoh kami 
barang dempak dike kono laus, bakune mo kami memettoh dalan laus mi 
sidi?" 6 Ialoi Jesus mo, "Aku ngo dalan lako menandai Debata, dekket 
dalan asa terolih kenggelluhen. Sada poda ndorok soh mendahi Bapa, 
ukum mak merkite-kite Aku. Mula itandai kene Aku, itandai kene ma 
mo BapangKu. Mulai bagendari nai, enggo mo itandai kene la, janah 
enggo mengidah la." Nai idokken si Pilipus mo taba Jesus, "Tuhan, 
tuduhken bai nami Bapa i, asa puas ukur nami." Tapi ialoi Jesus mo, 
"Enggo mo bagi dekkahna Aku rebbak dekket kene, laju deng ngo keppe 
oda itandai kono Aku ale Pilipus? Barang ise mengidah Aku, mengidah 
Bapa i ngo la. Kasa idokken kono deng, 'Tuduhken Bapa i bai nami?' 

Oda ngo percaya kono ale Pilipus, sada ngo Aku dekket Bapa, janah sada 
ngo Bapa dekket Aku? Karina siKudokken taba kono i, oda ngo tubuh ibas 
ukur-ukurKu nai i. Bapa nibagasen Aku i ngo mendokken i karinana. 
Percaya mo kene, sada ngo Aku dekket Bapa, janah sada ngo Bapa 
dekket Aku. Mula oda terbaing kene mengkettoki idi, ah, mak nenge! 
Percaya mo kene taba Aku, Kumarnaken sienggo Kuhanaken i. 12 
Situhunna ngo siKudokken en: Barang ise tuhu-tuhu percaya taba Aku, 
bakinenna ngo bage sienggo Kubakin i — oda pellin bagi sambing tupeh - 
tapi bueen i sidi nai pe ndorok ngo ibaing, kumarna laus ngo Aku mendahi 


Bapa. 13 Asa barang kade sambing ipido kene merkite-kite gerarKu, 
Kuberreken ngo i bai ndene, asa mermulia Bapa merkite-kite Anak i. 14 
Pido kene mo barang kade merkite-kite gerarKu; Kuberreken ngo i bai 
ndene.” "Mula ngkelleng ate ndene midah Aku, ulaken kene mo 
pati-patinKu. 16 Kupido mo bai Bapa, asa Iberrekenbai ndene sada 
Pengurupi sideban, simerian rebbak deklcet kene soh mi amman sumendah. 

Tendi Debata ngo la sipetararken kebennaren tersenget Debata. Oda 
terjalo dunia en Tendi Perbadia I, kerna oda idah dunia en bak oda itandai 
dunia en ia. Tapi itandai kene ngo ia, kerna merrian rebbak dekket kene 
ngo Ia, janah mersada dekket kene mo Ia. Oda Kutadingken kene mak 
merinang bak mak merbapa. Balik nola ngo Aku mendahi kene. Sigejap 
nai ngo, oda idahen dunia en nenge Aku. Tapi idah kene nola mo Aku. 
Janah kumarna nggelluh ngo Aku, kene pe nggelluh ngo. 2( Enggo kessa 
dapet arina, bettohen ndene mo, sada ngo Aku dekket Bapa i, janah kene 
sada ngo dekket Aku, janah Aku pe sada ma ngo dekket kene. Barang 
ise menjalo janah mengulaken katangKu, ia ngo simerkelleng ate midah 
Aku. Ngkelleng mo ate BapangKu midah simengkekelengi Aku. Aku pe 
ngkelleng mo atengKu midahsa, janah kupetandaken diringKu bana." 
Mengkuso mo si Judas (oda si Judas Iskariot) taba Jesus, "Tuhan, kasa 
taba kami ipetandaken kono diriMu, keppe oda taba dunia en?" 23 Ialoi 
Jesus mo, "Barang ise ngkelleng atena midah Aku, iuei mo peddahKu. 
Ngkelleng mo ate BapangKu midahsa. Nai roh mo Bapa rebbak dekket 
Aku mendahisa, janah merrian mo kami rebbak deklcetsa. 24 Barang ise 
oda mengkekelengi Aku, itulak ngo peddahKu. Oda ngo bangku nai 
peddah nidengkoh ndene i, tapi peddah Bapa sipasulakken Aku i ngo. 25 
Kubagahken i karina taba kene, sinderrang rebbak deng Aku dekket kene. 
26 Tapi Tendi Debata i, pengurupi sinipasulak Bapa merkite gerarku, ia 
mo mengajarken taba kene tersenget mi sagumama dekket pessengetken 
taba kene tersenget karinana sienggo Kugabahken idi bai ndene. 27 Dame 
ngo Kutadingken bai ndene, imo dame silot bangku Kuberreken bai ndene. 
Oda ngo bage niberreken dunia en ukum dame siKuberreken i. Ulang kene 
bulisah janah ulang mbiar. Enggo idengkoh kene siKudokken i, 'Laus 
mo Aku, tapi roh nola ngo Aku mendahi kene'. Mula tuhu ngkelleng ate 


ndene midah Aku, kennah lolo ngo kene mula laus Alcu mendahi Bapa, ai 
belgahen ngo Bapa i asa Aku. 29 Kubagahken kin i bagendari taba kene 
sinderrang madeng masa i karina, asa enggo kessa masa, gabe percaya mo 
kene. 3( Oda pella mbue nenge sinaing dokkenkenKu taba kene, kema 
enggo katikana roh penguasa dunia en. Tapi oda ngo merkuasa ia bangKu. 
31 Tapi kennah masa ngo i karina asa ibettoh dunia en, ngkelleng ngo 
atengKu midah Bapa, janah kuulaken karinana sinidokken Bapa i taba 
Aku. Ita kene mo, laus mo kita isen nai." 

15:1 Nina Jesus deng ma, "Aku ngo batang anggur situhunna, Bapa ngo 
sidasa pekken i. 2 Karina dahanKu siso merbuah igettap ngo; tapi karina 
dahan simerbuah, itunasi ngo janah ipebersih asa makin ratraten buahna. 
Enggo mpanting kene kumarna peddah siKupeddahken i bai ndene. 4 
Tettap mo kene ibagasen Aku, asa Aku pe tettap ibagasen kene. Oda 
ndorok merbuah dahan i ukum ibas kedirinna nai. Tapi ndorok merbuah 
ngo ia, mula nggelluh ia ipas batang idi. Bagidi ma ngo bang kene pe, 
lebbe nggelluh ibagasen Aku ngo kene, asa ndorok merbuah kene. Aku 
ngo batang anggur i, janah kene ngo dahan-dahanna. Barang ise nggelluh 
ibagasen Aku, janah Aku ibagasensa, ia ngo merbuahken mbue; ai ukum 
mak merkite-kiteken Aku, oda lot terbahan kene barang kade pe. 6 Barang 
ise oda nggelluh ia ibagasen Aku, igettap ngo ia janah ipatakken, nai gabe 
ngkerrah-kerring mo ia janah ipinumpukken mo asa itutungi mi api. 

Mula nggelluh kene ibagasen Aku janah dak iulaken kene peddahKu, 
ndorok mo kene mengido barang kade sambing taba Bapa, nai iberreken 
mo sinipido ndene i. Mula ratraten buah ndene mersampang ate mo 
BapangKu, imo tandana tuhu-tuhu kene sisinKu. Kukekelengi ngo kene 
bage Bapa mengkekelengi Aku. Hot mo kene mbagasen kelleng atengKu i. 

Mula iuei kene katangKu, nggelluh ibagasen Aku mo kene, codi bage 
Aku nggelluh ibagasen ngkelleng ate BapangKu, kerna kuuei kataNa." 
"Karinana Kubagahken i taba kene, asa irasaken kene sampang atengKu, 
janah asa dom sampang ate ndene. En mo peddahKu: Kennah 
mersikekelengen kene, codi bage Aku mengkekelengi kene. 13 Barang ise 
mengkekelengi denganna, kennah ue ia mate mengkepkep denganna i. 14 


Mula iulakenkene siKudokken, denganKujanah supan-sulanKu mo kene. 

Oda nenge Kugerari kene kandu, ai oda ibettoh kandu barang kade 
ibahan tuanna. Kugerari mo kene supan-supanKu, kema karina 
siKudengkoh bai Bapa nai, enggo mo Kubagahken taba kene. 16 Oda ngo 
kene memilih Alcu. Aku ngo milih kene, janah mennuruh kene, asa laus 
kene merbuah — asa ratraten buah ndene, janah asa hot buah ndene i. Nai 

iberreken Bapa mo bai ndene barang kade sambing ipido kene merkite-kite 

Aku. En mo peddahKu: Kennah mersikekelengen kene." "Mula 
ncego ate dunia en midah kene, enget kene mo, enggo lebbeen kin Aku 
ikecegoken. Ukum dunia en kin sidasa kene, ngkelleng ngo ate dunia en 
midah kene, janah gabe supan-supanna ngo kene. Tapi enggo Kupilih kene 
i dunia en nai, jadi oda nenge milik dunia en kene. Kumarnakenna i ngo asa 
ceggo ate dunia en midah kene. 2( Enget kene mo sienggo Kudokken idi 
taba kene, 'Oda ngo belgahen kandu daripada tuanna.' Salang Aku enggo 
idersa kalak idi, makinsa nola mo kene mak idersa. Mula iuei kalak i 
peddahKu, iuei ma ngo bang peddah ndene pe. 21 Iulaken kalak i ngo 
karinana i taba kene, kumarnaken sisinKu kene; janah kumarna oda itandai 
kalak idi la simengutus Aku. Ukum oda kin roh Aku, janah mula oda 
kin sanga kupeddahken karinana i taba kalak idi, oda ngo merdosa kalak i. 

23 Barang ise merceggo ate midah Aku, ceggo ma mo atena midah Bapa. 

24 Ukum oda deng kin nung Kuhanaken i tengah-tengah kalak i siso nung 
ihanaken barang ise pe, oda ngo merdosa kalak idi. Tapi bagendari enggo 
mo idah kalak i kade siKuhanaken, tapi ncego ngo ate kalak i midah Aku, 
bang midah BapangKu pe. 25 Masa pe karinana i, asa dapet ngo bage 
sitersurat ibas Bukku Patiin kalak i, 'Ikecegoken kalak i ngo Aku, oda lot 
sebabna.' 26 Pasulakenku mo taba kene Pengurupi siroh bai Bapa i nai. Ia 
ngo Tendi sipetandaken kebennaren terrenget Debata. Roh kessa Ia, 
Isaksiken ngo terrenget Aku. 27 Tapi kene pe kennah ngo mennaksiken 
Aku, ai imulana nai ngo kene enggo rebbak dekket Aku. 

16:1 Kubagahken kin i lebbeen taba kene, asa ulang gabe murak ukur 
ndene. Iliplip kalak i mo kene i bages perguruun nai. Janah dapet nenge 
mo tikkina, mengulaken lemmo ate Debata ngo ia dok atena mula ibunuh 


kalak idi kene. 3 Ibaing kalak i bai ndene bagidi, kumarna oda itandai 
kalak i deng BapangKu, janah Alcu pe makdeng ma ngo itandai. 4 Tapi 
bagendari Kubagahken idi taba kene, asa mula masa i luas, enget kene mo, 
enggo Kubagahken kin taba kene.” "Oda nung deng Kubagahken idi i 
mulana nai taba kene, kumarna rebbak deng Alcu dekket kene. Tapi 
ukum bagendari laus ne mo Aku mendahi simengutus Aku; tulcasi pe 
bagidi, sada kalak poda kene mengkuso, dempak dike Aku laus. 6 
Bagendari balikna nola ngo tupeh, ai gabe bonek nola ngo ate ndene, 
kumarna Kubagahken idi taba kene. Tapi situhunna ngo siKudokken en 
bai ndene: Laba ndene ngo mula laus Aku; ai ukum oda laus Aku, oda roh 
pengondiin i mendahi kene. Tapi mula laus Aku, pasulakenKu mo la 
mendahi kene. Janah roh kessa la, Iajari mo dunia en tersenget 
pengantusiin lapaten dosa, kebennaren dekket hukum; ukum tersenget 
dosa, imo kumarna oda percaya kalak i bangKu; ukum tersenget 
kebennaren, imo kumarna laus Aku mendahi Bapa, janah oda idah kene 
nenge Aku; ukum tersenget hukum, imo enggo ihukum penguasa dunia 
enda! 12 Macam deng ngo nemmu bagena sinaing Kubagahken bai ndene, 
tapi ukum bagendari oda deng terjalo kene i. 13 Tapi mula enggo kessa 
roh Tendi i, imo la sipetandaken kebennaren tersenget Debata, itegu-tegu 
mo kene lako menandai karina kebennaren. Oda ngo mengerrana la ibas 
diriNa sendiri nai, tapi iranaken ngo sinidengkohNa, janah bagahenlcenna 
ma ngo taba kene sinaing masa i podi ari. 14 Ipessangap ngo Aku, ai 
bagahenkenNa ngo taba kene kade sinijaloNa bangKu nai. Karinana 
silot bai Bapa, milikNa ngo Kumarna naidi ngo asa Kudokken; 
bagahenken Tendi i ngo bai ndene, kade nijaloNa bangKu nai." 

"Sigejap nai ngo kessa, oda idahen ndene nenge Aku, tapi sigejap nai nola 
ma, idahen ndene nola ma mo Aku." Mendengkoh idi, gabe 
mersikusoon mo deba sisiin idi samahsa, "Kade ngo lapaten sinidokkenna 
banta i; sigejap nai ngo kessa, oda idahen ndene nenge Aku, tapi sigejap 
nai nola ma, idahen ndene nola mo Aku? Bagidi mo dekket nidokkenna: 
'Laus mo aku mendahi Bapa?' Dak ngo ikusoken kalak i: Kade lapaten 
'sigejap nai'? Oda siantusi tah kade ranana!" Ibettoh Jesus mo naing 
ikusoi kalak idi la, jadi Idokken mo taba kalak i, "Kasa mersikusoon kene 


samah-samah kene terrenget siKudokken: Sigejap nai ngo, oda idahen 
ndene nenge Aku, tapi sigejap nai no la ma, idahen ndene nola mo Aku? 
Ntangkas mo kubagahken taba kene; tangis mo kene janah derm-derm, 
tapi lolo mo dunia en. Bonek ngo kene, tapi gabe mobah mo bonek ate 
ndene i gabe sampang ate. Susah janah bonek ngo ate daberm lako 
menubuhken dukakna. Tapi enggo kessa tubuh dukakna i, gabe oda nenge 
ngo ienget kinimpiahna i, ai mersampang ate mo ia kerna enggo itubuhken 
sada anak mbara mi dunia en. 22 Bagidi ma ngo bang kene pe. Bagendari 
bonek ngo kene, tapi rebbak nola mo Aku dekket kene, nai gabe sampang 
mo ate ndene; janah ise poda ndorok mengerampasi sampang ate ndene i 
bai ndene nai. 23 Dapet kessa mo ari i, oda pella mengkusoken barang 
kade nenge kene taba Aku. Kudokken mo bai ndene: Barang kade pe ipido 
kene bai Bapa nai, iberre ngo i bai ndene merkite-kite gerarKu. 24 Soh 
bagendari oda nung deng kene mengido barang kade merkite gerarKu. 
Pengido kene mo, asa menjalo kene, janah asa dom sampang ate ndene." 
25 "Karinana enda Kuranakenbai ndene merkite-kite codiin. Tapi roh ne 
mo tikkina, oda nenge merkite codiin Aku mengerrana taba kene. Ntompel 
mo kuranaken bai ndene tersenget Bapa. 26 Tikan dapet ari i, mersodip 
mo kene merkite gerarKu mendahi Bapa lako bai ndene, 21 ai ngkelleng 
ngo ate Bapa midah kene, kumarna ngkelleng ate ndene midah Aku. 28 
Bai Bapa nai ngo asalKu roh mi dunia en. Tapi laus mo Aku menadingken 
dunia en, lako balik mendahi Bapa." 29 Nai nina sisiin i mo taba Jesus, 
"Bagendari deng ngo asa ntompel iranaken kono bai nami, oda nenge 
merkite codiin. 3( Bagendari enggo kubettoh kami, ibettoh kono ngo 
karinana, janah oda pella mengkuso nenge kalak i mendahi kono. Kerna 
naidi, percaya ngo kami bai Debata nai ngo rohmu." 31 Nai nina Jesus mo 
taba kalak i, "Bagendari otang enggo percaya kene? 32 Enget kene mo! 
Roh mo tikkina enggo mo roh i tupeh, isamburiahken mo kene. Laus mo 
kene balik mi bages ndene gennep janah itadingken kene mo sadaKu. Tapi 
oda ngo sadaKu tupeh, ai Bapa i ngo denganKu. 33 Karina i Kubagahken 
taba kene, asa dom sampang ate ndene, kumarna nggelluh kene ibagasen 
Aku. Mpersuk mo iakap kene ibakin dunia en. Tapi tahanken kene mo i 
sigejap, ai enggo kutaluken dunia en!" 


17:1 Enggo kessa idokken Jesus bagidi, itare mo mi langit ninganna 
idokken, "Iale Pa enggo dapet tikkina bagendari pesangap mo anakMu, 
asa ipesangap anakMu i Kono. 2 Tose bage Kono enggo merreken kuasa 
taba Anak idi tersenget karina jelma singgelluh, asa Iberreken Anak I 
kenggelluhen siamman sumendah taba karina jelma siniberrekenMu i bana. 

En ngo kenggelluhen situhunna janah siamman sumendah i, asa itandai 
kalak i, Kono ngo kessa Debata situhunna, dekket menandai Jesus Kristus 
Raja Sipaluah sini utusMu i ale Pa. 4 Enggo Kupesangap Ko ale Pa i babo 
tanoh en merkite enggo pul Kubakin karina bahaan nidokkenMu idi mahan 
bahanKu. Kumama naidi ale Pa, persangapi mo Aku bagendari merkite 
kemmuliaan sienggo Kurasai rebbak dekket Kono idi kin sinderrang 
makdeng ihanaken Kono dunia en. 6 Enggo kupetarar gerarMu ale Pa taba 
jelma niberrekenMu bangKu i dunia en. Ko ngo sidasa kalak idi, janah 
enggo ipesakat Kono kalak i taba Aku. Enggo mo iuei kalak i peddahMu i 
ale Pa. Bagendari ibettoh kalak i ngo enggo, karinana niberrekenMu 
bangKu, Kono ngo sidasa i. Karina rana sinidokkenMu taba Aku, enggo 
Kupessoh taba kalak i, janah enggo mo ijalo kalak idi. Enggo ngo 
ntangkas ibettoh kalak idi, berkat bamu nai ngo Aku, janah percaya ngo 
kalak i, Kono ngo pasulakken Aku. Kalak i ngo Kusodipken, oda ngo 
dunia en, tapi kalak i sienggo nipesakatmu bangKu idi ngo Kusodipken, ai 
Kono ngo sidasa kalak i. Karina mililcKu, milik Bapa ngo i, janah 
karina milik Bapa, milikKu ngo i, janah mersangap ngo Aku i tengah- 
tengah kalak idi. Naing roh ngo Aku bagendari mendahi Kono ale Pa. 
Oda i dunia en nenge Aku, tapi ukum kalak idi dak i dunia en ngo tong. 

Iale Bapa Simbadia, permakani mo kalak idi ibagasen gerarMu, imo 
kuasaMu sienggo niberrekenMu bangKu — asa sada kalak idi bage kita 
sisada i. 12 Sideklcah rebbak deng Aku dekket kalak i, Kupermakan ngo 
kalak idi ibagasen gerarMu — imo merkite kuasaMu niberrekenMu 
bangKu. Enggo kujaga kalak i siniberrekenMu bangku i, janah sada kalak 
poda lot mbalang kubakin, laenlcen sisada kalak sienggo nitentukenmu lako 
mago i, asa merkite bagidi saut bage sitersurat ibas Bibel. 13 Bagendari 
roh mo Aku mendahi Kono ale Pa. Kudokken karinana i taba Kono, 
sinderrang i dunia en deng Aku; asa dom sampang atengKu ibagasen kalak 


i. 14 Enggo Kupesakat karina peddahMu i taba kalak i, janah ikosomi 
dunia en ngo kalak i, kumarna oda milik dunia en kalak i, tose bage Aku 
oda milik dunia en. Oda ngo Kupidoken asa iabin Kono kalak idi i 
dunia en nai tapi Kupidoken asa ilegenni Kono kalak idi ibas si jahat i nai. 
16 Tose bage Aku oda i dunia en nai, bagi ma ngo bang kalak idi pe oda i 
dunia en nai. Perbadia mo kalak idi i bagasen kebennarenMu, ai 
kataMu ngo kebennaren. Tose bage niutusMu Aku mi dunia en, bagi 
ma ngo Kupasulak kalak i mi dunia en, janah mahan tebbus kalak idi 
Kuberreken ngo diringKu taba Kono ale Pa, asa tuhu-tuhu kalak idi bage 
nipilih baMu. 20 Oda ngo pellin bai kalak i sambing Aku mersodip, tapi 
dekket ngo taba kalak sipercaya bangKu, kemmulihken sukuten kalak idi, 
21 asa gabe sisada kalak i karina, tose bage Kono ibagasen Aku, janah 
Aku ibagasen Kono, janah kalak idi sada ibagasen kita, asa percaya dunia 
en, Kono ngo mengutus Aku. 22 Enggo Kupersangapi kalak i merkite 
kesangapen niberrekenMu bangKu, asa merkite bagidi, gabe sada kalak i, 
23 tose bage kono pe sada dekket Aku, asa tuhu-tuhu kalak i sada, nai 
kemmulihkenna idi, gabe satdar dunia en, Kono ngo ale Pa mengutus Aku, 
janah ngkelleng ngo ateMu midah kalak i, bage ngkelleng ateMu midah 
Aku. 24 Iale Pa, enggo ipesakat kono kalak i bangKu. Bagendari pe, 
ipergeddo atengKu, barang idike pe Aku, dak rebbak nemmu kalak i 
dekket Aku, asa idah kalak i kemmulianKu; imo kemmuliaan 
niberrekenMu bangKu, kumarna ikekelengi Kono ngo Aku, madengkin pe 
ihanaken Kono dunia en. 25 Ale Pa, Kono ngo sinteger i. Oda ngo itandai 
dunia en Kono, tapi ukum Aku kutandai ngo Kono, janah ibettoh kalak en 
ngo, Kono ngo mengutus Aku. 26 Enggo Kupetandaken Kono ale Pa taba 
kalak i, janah dak bagidi ngo Kubaing, asa ndorok irasaken kalak i, 
ngkelleng ngo atemu midah Aku." 

18:1 Enggo kessa pul isodipken Jesus bagidi, laus mo la rebbak dekket 
sisinNa mi suberrang Lae Kidron. Lot ngo isidi pekken. Misidi mo Jesus 
rebbak dekket sisinNa. 2 Ukum si Judas penelbuh idi, ibettoh ngo i bekkas 
i, ai nggati ngo Jesus mi sidi pulung dekket sisinNa. 3 Nai laus mo si Judas 
mi bekkas i menguluken sada nuhnuhen tenterra Rom bak perjaga Bages 


Debata, ipasulak imam-imam ekuten bale kalak Parise. Lengkap ngo kalak 
i merembah senjata, suluh bak obor. 4 Ibettoh Jesus ngo karina sinaing 
masa baNa. Nai Idapetken mo kalak i ninganna idokken, "Ise ngo tulusen 
ndene?" Ialoi kalak i mo, "Jesus kalak Nazaret i ngo." "Aku ngo I," nina 
Jesus taba kalak i. Isidi ma ngo si Judas penelbuh i cender rebbak dekket 
kalak i. 6 Sinderrang idokken Jesus taba kalak i, "Aku ngo I," meter 
sondar mo karina kalak i mi podi, janah mertonggalingen mi tanoh. Nai 
idokken Jesus mo mengolihi, "Ise ngo tulusen ndene?" "Jesus kalak 
Nazaret i ngo," nina kalak i mengaloi. "Enggo Kudokken taba kene Aku 
ngo I," nina Jesus. "Asa mula Aku ngo sinitulusen ndene, belli kene mo 
kalak en laus." (Merkite katana bagidi, saut mo nidokkenna i 
bageen,"Ale Pa, ise poda lot mago Kubaing ibas sienggo nipessohMu 
mbang Aku i nai.") Nai menter isintak si Petrus mo pedangna, ai tupung 
kin ngo ia merpeddang, itampul mo sada kalak naposo imam huntuun, 
sanga nggettap copingna kamuhun. Si Malkus ngo gerar naposo imam 
huntuun i. Nai idokken Jesus mo taba si Petrus, "Sembungken 
pedangmi! Otang kennah ngo Kuenum caban kinidersa niberreken Bapa 
bangKu?" 12 Nai menter itangkup soridadu bak ekutenna dekket perjaga- 
perjaga kalak Jahudi mo Jesus, janah ilanggu. Iiring kalak i mo Jesus 
perlebbe mendahi si Hanas, simatua si Kayafas. Si Kayafas ngo imam 
huntuun tahun naidi. 14 Ia ngo simendokken taba perkuasa Jahudi, lotiin 
ngo mate sada kalak megkepkep jelma nterrem, dari pada karinana nola 
tumpat bangsa i. 15 Ukum si Simon Petrus dekket sisiin sisada kalak nai, 
dak iekut-ekut ngo Jesus i podi nai. Mersitandaan ngo sisiin sisada kalak i 
dekket imam huntuun i; jadi dekket ngo ia mbengket rebbak dekket Jesus 
mi kasean bages imam huntuun i, 16 tapi ukum si Petrus i ruar ngo ia 
memema, i pentu. Balik mo mi ruar sisiin sisada kalak i, simersitandan 
dekket imam huntuun i. Mengerranai mo ia dekket naposo daberru penjaga 
pentu, nai iarahken mo si Petrus mbengket mi bagasen. Nai nina 
daberru simenjaga pentu i mo mbang si Petrus, "Ei, otang kono pe sada 
kalak ipas sisiin kalak adoi nai ngo?" Ialoi si Petrus mo, "Oda!" 

Kumarna enggo mbergoh kalohoon tikanna idi, gabe ilakati naposo dekket 
perjaga-perjaga Bages Debata mo api, nai cingko mo kalak i cidudu i 


gembar api i. Si Petrus pe dekket ma mo cender i sidi cidudu. Nai 
ikusoi imam huntuun imo Jesus tersenget sisinNa bak tersenget peddahNa 
i. Ialoi Jesus mo, "Dakdak ngo Aku mengajari jelma nterrem i bages 
perguruun dekket i Bages Debata bekkas kalak Jahudi mertumpu. Oda 
Aku mboni-mboni mengerana. 21 Kasa Aku ikusoi kono? Kalak idi 
sienggo mendengkoh peddahKu i mo kusoi, ai enggo ntangkas ibettoh 
kalak i siKupeddahken idi." 22 Enggo kessa idokken Jesus bagidi, meter 
iparap sada kalak perjaga ni sidi mo Jesus ninganNa idokken, "Kasa 
bagidi pengaloiMu taba imam huntuun i?" 23 Nai ialoi Jesus mo ia, "Mula 
salah siKudokken i, bagahken salahna. Tapi mula tuhu ngo siKudokken i, 
kasa iparap kono Aku?" 24 Nai ipasulak si Hanas mo mengiring Jesus 
mendahi si Kayafas imam huntuun i, tapi tong deng ngo terlanggu. 25 
Ukum si Simon Petrus, tong deng ngo cender i sidi cidudu. Nai nina jelma 
nisidi mo mbangsa, "Otang kono pe sada kalak ipas sisinna i nai ma ngo?" 
Tapi iperso si Petrus ngo, nina mo, "Oda!" 26 Nai nina sada kalak ipas 
naposo imam huntuun i idi nai mo, imo sincelket si nitampul si Petrus 
copingna i, "Kuidah ngo kono i pekken Getsemane i, rebbak dekketSa!" 

Nai idokken si Petrus mo, "Oda," - janah tupung ibas katika i meter 
takuak mo manuk. Nai itaruhken kalak i mo Jesus njengkas kalohoon i 
bages si Kayafas nai mi bages gubemur si Latus. Ukum kalak Jahudi i 
sendiri, oda ngo masuk mi bages i, asa ulang tersubang kalak i lako 
mangan pangaan Paskah i. 25 Kerna naidi gabe karuar mo si Latus 
mendapetken kalak i, ikusoi mo kalak i, "Kade pana pengaduun ndene 
tersenget kalak enda?" Ialoi kalak i mo, "Oda kutaruhken kami Ia 
mendahi Gubemur i ukum oda lot salahNa." 31 Nai nina si Latus mo taba 
kalak idi, "Embah kene mo Ia, janah hukum kene Ia rembang mi agama 
ndene!" Tapi ialoi kalak Jahudi imo, "Mengekutken agama nami irarang 
ngo kami menghukum mate barang ise pe." 32 (Masa pe i, asa saut ngo 
nidoklcen Jesus tersengetbakune cara permatena.) 33 Nai balik mo si Latus 
mi bagesna, janah iarahken mo Jesus, nai ikusoi mo Jesus, "Raja ngo 
Kono?" 34 Ialoi Jesus mo, "Turah i ukurmu nai ngo kuso-kusomu i, barang 
tah sideban ngo mendokken i taba Kono?" 35 Ialoi si Latus mo, "Kalak 
Jahudi ngo aku idah kono? Bangsamu dekket imam-imam ekuten ngo 


pesakatken Kono taba Aku. Kade pana ibahanlcen Kono?" 36 Nina Jesus 
mo, "Ukum kerajanKu idi, oda ngo bage kerajaen dunia en. Ukum i dunia 
en nai kin ngo kerajanKu idi, tentu mengalo mo nemmu orangKu as a ulang 
ipesakat Aku mendahi kalak Jahudi. Tapi oda ngo i dunia en nai kerajanKu 
i!" 37 Nai mengkuso mo si Latus, "Mula bagidi, tuhu ngo Kono Raja?” 
Ialoi Jesus mo, "Bage nidokkenmu i ngo, Raja ngo aku. Asa tubuh aku 
janah roh mi dunia en, pellin sada ngo kessa tujunku; imo lako 
mengkesaksiken tersenget kebennaren. Barang ise roh i sibennar idi nai, 
ijalo ngo peddahKu." Nai ikusoi si Latus no la mo Jesus, "Kade ngo 
kebennaren i?" Enggo kessa idokken si Latus bagidi, mi ruar mo ia 
mendahi kalak Jahudi, nina mo taba kalak i, "Kade poda lot dapet aku 
salahNa. 39 Tapi bage kecemmalen ndene, dak kupaluah ngo sada kalak 
siterkurung tupung Ari Raya Paskah. Ue ngo kene asa kupaluah raja kalak 
Jahudi bai ndene?" 40 Ialoi kalak i mo ninganna isurakken, "Oda! Ulang 
paluah Ia! Si Barabas mo paluah lotiin!" (Ukum si Barabas i, pennamun 
ngo.) 

19:1 Nai iarahken si Latus mo Jesus, idokken mo asa iligasi kalak idi ia. 2 
Idandani soridadu nisidi mo dori mahan bulang-bulang, nai ibaing kalak i 
mo bulang-bulang dori i mi babontakal Jesus. Enggo kessa i, isellukken 
kalak i mo tabaSa jubah meharbu. Merrohen mo kalak i mendahi Jesus 
ninganNa idokken, "Njuah-njuah mo bamu ale raja kalak Jahudi!" Enggo 
kessa idokken bagidi meter iparapi kalak i mo Jesus. 4 Nai mi ruar nola 
mo si Latus sikali nai, nina mo taba jelma nterrem i, "Tengen kene mo 
kuarahken Ia mi ruar, asa ibettoh kene oda lot dapet aku salahNa." 

Karuar mo Jesus ninganna memake bulang-bulang dori i janah memake 
jubah meharbu. Idokken si Latus mo taba kalak idi, "Tengen kene mo 
kalakna!" Idah imam-imam ekuten dekket perjaga-perjaga idi kessa mo 
Jesus, isurakken kalak i mo, "Persilangken, Persilangken mo Ia!" Nai 
idokken si Latus mo, "Embah kene mo Ia janah persilangken kene, ai kade 
poda lot dapet aku salahNa." Ialoi kalak Jahudi mo, "Mengekutken 
hukum nami, kennah merrutang kessah ngo Ia, ai idokken ngo diriNa Anak 
Debata." Idengkoh si Latus kessa mo nidokken kalak idi i, makin mbiar 


mo ia. Ibengketti nola mo kantorna, janah ikusoi mo Jesus, "Mike nai 
ngo Kono?" Tapi sip sambing ngo Jesus, oda ialoi barang kade pe 
ikusoken. Nai idokken si Latus mo mbangsa, "Oda ue Kono mengaloi 
aku? Enget mo, merkuasa ngo aku paluahken Kono, janah merkuasa ma 
ngo aku mempersilangken Kono!" Nai ialoi Jesus mo, "Ukum oda 
Iberreken Debata kuasa i bamu, kade poda lot kuasamu bangKu. Kerna 
naidi, belgahenngo dosa sipesakatken Aku, daripada kono." 12 Idengkoh 
si Latus kessa mo rana Jesus idi, makin itulusi mo dalan lako paluahken 
Jesus. Tapi muat nggangna mo isurak-surakken kalak Jahudi, "Mula 
ipaluah Kono Ia, oda dengan Kesar i Kono. Ai barang ise mendokken 
dirina raja, musuh Kesar i ngo ia!" Idengkoh si Latus kessa mo 
kata-kata idi, iarahken mo Jesus mi ruar. Kundul mo ia mi kundulen 
perhukumen mergerar Karosi Batu. (Kata Heber gerama Gabata.) 14 
Tikanna idi kira-kira naing pukul sipuluh dua, ari perkebbasen mi Ari Raya 
Paskah. Idokken si Latus mo taba kalak idi, "Enda ngo raja ndene!" 

Nai isuraklcen kalak i mo, "Bunuh mo Ia! Bunuh! Persilangken mo Ia!" 

Nai nina si Latus mo, "Ipido kene ngo kennah kupersilangken raja ndene?" 
Ialoi imam-imam ekuten mo, "Oda lot raja nami laenken Kesar i!" 16 Nai 
ipessoh si Latus mo Jesus taba kalak i, asa ipersilangken. Iarahken kalak i 
mo Jesus, laus i sidi nai. Nai karuar mo Jesus, janah Ia sendiri ngo 
memersan kayu persilangNa i, lako laus mi bekkas mergerar "Bekkas 
Pertulanen". (Ukum i kata Heber igerari ngo Golgota.) Isidi mo Ia 
ilabangken kalak i mi kayu persilang. Rebbak dekketSa lot deng ma ngo 
dua kalak nai sidebanna Ipersilangken; sada kalak kan kambirangna janah 
sada kalak nai kan kamuhunna. Ukum Jesus i tengah-tengah ngo. I 
babo silang Jesus idi, isuratken si Latus ngo sada surat bageen katana, 
"Jesus kalak Nazaret Raja Kalak Jahudi." Meduk ngo kalak Jahudi 
menjaka surat i, ai oda ndaoh bekkas Jesus ipersilangken idi i kuta nai. 
Isuratken ngo kata i, i kata Heber, kata Latin dekket kata Junani. 21 Nai 
idokken imam-imam ekuten kalak Jahudi mo taba si Latus, "Ulang surat 
Raja kalak Jahudi, 'tapi suratken mo: Idokken kalak enda, Aku ngo Raja 
kalak Jahudi.' " 22 Tapi ialoi si Latus mo, "Sienggo tersurat idi, tersurat 
mo!" 23 Enggo kessa ipersilangken soridadu i Jesus, ibuat kalak i mo 


olesNa, ibagi empat mo i, gennep terolih sada bagian. Ibuat kalak idi ma 
mo jubahNa. UkumjubahNa i, oda ngo merpenjarumen - itennun sambing 
ngo i terruh nai mi babo. 24 Nina soridadu i mo samahsa, "Ulang mo 
sigettap-gettap jubah i. Mertendung mo kita barang bai ise i." Masa pe 
bagidi, asa saut ngo nidoklcen Bibel bageen: "Ipella-pella kalak idi ngo 
olesKu. Mertendung ngo kalak i tersenget jubahKu." Janah tuhuna bagi 
ngo ibaing soridadu i. 2f I gembar kayu persilang Jesus i, cender ngo 
inangNa, nangudaNa, si Maria sinibages si KJeopas dekket si Maria 
Magdalena. 26 Tikan idah Jesus kessa enggo isidi inangNa dekket sisiin 
kekellengen ateNa, nina mo taba inangNa i, "Nange, tengen mo, idi mo 
anakmi." 27 Nai nina Jesus mo mbang sisinNa i, "Tengen mo: Idi ngo 
inangmi." Mulai isidi nai mo iarahken sisinNa i inang Jesus merrian mi 
bagesna. 2* Enggo kessa bagidi, ibettoh Jesus mo enggo pul karinana, asa 
saut bage sitersurat ibas Bibel, Idokken Jesus mo, "Muas Aku." Lot mo 
isidi sada mangkuk dom anggur macem. Isemepken kalak idi mo lumut mi 
bagasen anggur macem i, nai idudurken kalak idi mo lumut i arap sada 
biski mi bibir Jesus. 3C Enggo kessa ienum Jesus anggur macem i, nina 
mo, "Enggo merujung!" Nai ipetungkuk mo takalna lako mennohken 
tendina, nai mpostep mo kessahNa. 31 Oda ue perkuasa kalak Jahudi dak 
tong kenna gantung bangke kalak sienggo ipersilangken i ipas kayu silang 
tupung ari Sabat, kerna ari mbellen ngo ari Sabat i, kerna tikan 
ipersilangken i Jesus tupung ngo Ari Sinderrang madeng Sabat. Nai 
ipidoken kalak Jahudi mo taba si Latus asa ipenggelli nehe kalak 
sitersilang i, janah ipesampur bangkena i kayu silang i nai. Laus mo 
soridadu i memenggelli lebbeen nehe sidua kalak sirebbak ipersilangken 
rebbak dekket Jesus. 33 Tapi soh kessa mo kalak idi mendahi Jesus, idah 
kalak I mo enggo mate keppe Jesus. Jadi oda nenge pella ipenggel kalak i 
neheNa. 34 Tapi ipantem sada kalak soridadu mo merkite kujurna terruh 
rusuk silao Jesus; nai tiris mo lae merdengan daroh i ugah Jesus i nai. 
Kalak simengidah i sendiri ngo mennukutken i, asa percaya kene, janah 
tuhu ngo nidokkenna i, ai ibettoh ngo mennukutken situhunna ngo ia. 36 
Masa pe karina idi asa dapet ngo nidokken sitersurat ibas Bibel, "Sada 
poda tulanna ipenggel." 37 Lot deng ma ngo tersurat ibas Bibel bageen, 


"Itengen kalak simemantemsa i ngo la." 38 Enggo kessa bagidi, roh mo si 
Josep kalak Arimatea mi hadeppen si Latus lako mengido bangke Jesus. 
(Ukum si Josep enda percaya ngo taba Jesus, tapi kumama mbiar ia midah 
penguasa kalak Jahudi, oda ntarar ia percaya). Nai ipadue si Latus mo 
ipesampur si Josep bangke Jesus. 3 ( Si Nikodemus pe, imo siroh mendahi 
Jesus berngin-berngin, rebbakkenngo ia dekket si Josep. Iembah si 
Nikodemus ngo minak mur mersaor minak gaharu — kira-kira tellupuluh 
kilo buena. 4(] Duana ngo kalak i pelliasken bangke Jesus, ibaluti mo 
dekket kaen kapan rebbak dekket minak baungkus i, rembang mi adat 
mengkubur kalak Jahudi. 411 bekkas Jesus ipersilangken i, lot ngo sada 
pekken. Lot ngo sada kuburen rembaru i pekken i, makdeng nung terpakke 
lako mengkubur simate. 42 Kumarna ndessing ngo pendeban i, janah 
kumarna enggo naing dapet tikkina ari Sabat, gabe mi kuburen i mo 
ikuburken kalak idi bangke Jesus. 

20:1 Njengkas kalohoon ari Minggunkenna idi, taridah bukbuk bettekken 
deng, laus ngo si Maria Magdalena mi pendeban i. Soh kessa ia mi sidi, 
idah mo enggo mbuka kuburen i. Nai lojang mo ia mendahi si Simon 
Petrus dekket sisiin kekellengen ate Jesus, nina mo taba kalak i, "Enggo 
ibuat deba Tuhan i i pendeban nai, oda kubettoh barang mike ibaing!" 3 
Nai berkat mo si Petrus dekket sisiin sada kalak nai mendahi kuburen i. 4 
Rebbak lojang ngo kalak i duana, tapi lebbeen ngo soh mi kuburen i sisiin 
sisada kalak nai asa si Petrus. Itengen kessa mo mi bagasen kuburen i, 
idah mo kaen kapan i isidi, tapi oda pella ibengketti kuburen i mi bagasen. 
6 Soh ma mo si Petrus, meter ibengketti mo mi bagasen kuburen idi, idah 
ma mo kaen kapan i mergamparen, tapi ukum kaen pemalut takal Jesus, 
oda rebbak gampar dekket kaen sidebankenna i; jae ngo bekkasna gampar, 
janah merserpih. Nai ibengketti sisiin sisada nai ma mo kuburen i, imo 
sisiin perlebbe soh mi kuburen i. Idah ma mo karinana i, gabe percaya mo 
ia. (Tapi soh mi katikana idi pe, laju deng ngo oda iarti kalaki sitersurat 
ibas Bibel, simendokken kennah balik nggelluh ngo ia i kemmateen nai.) 

Nai balik mo sisiin sidua kalak i mi kuta. Ukum si Maria dak tong 
ngo ia i gembar kuburen i janah tangis. Ninganna ia tangis idi, itengen mo 


mi bagasen pendeban idi, 12 nai lot mo idah dua kalak malaekat 
merpakeen mbulan. Sada kundul kan julu meddem, sada kalak nai kan 
tellagahen. 13 Nai nina malaekat-malaekat i mo mbangsa, "Kasa tangis 
kono nange?" Nai ialoi si Maria mo, "Ibuat simemmuat ngo Tuhanki, oda 
kubettoh tah mike Ibaing!" 14 Enggo kessa idokken si Maria bagidi, 
tumulih mo ia mi podi gabe idah mo Jesus cender isidi, tapi oda ngo 
itandai, Jesus ngo keppeken i. Idokken Jesus mo tabasa, "Kasa tangis 
kono nange? Ise itulusi kono?" Idokdok si Maria ngo penjaga pekken i ia, 
gabe nina mo mbangsa, "Mula kono ngo mengompatSa isenda nai, 
bagahken mo bangku idike ia ibaing kono, asa kualengi." 16 Idokken Jesus 
mo tabasa, "Maria!" Nai itengen si Maria mo Jesus gabe nina mo i kata 
Heber: "Rabuni!" (Mendolc, ale Guru.) "Ulang deng jamah Aku," nina 
Jesus, "Kerna madeng laus Aku mendahi Bapa. Laus mo kono mendahi 
anggingKu, bagahken mo taba kalak i: Laus mo Aku mendahi BapangKu 
janah Bapa ndene, mendahi DebatangKu janah Debata ndene." Nai laus 
mo si Maria Magdalena memagahken i taba sisiin Jesus magahken enggo 
idah ia Tuhan i, janah Tuhan i ngo mendokken i karina tabasa. Enggo 
kessa gellap ari, i ari Minggu i deng ma, merpulung mo sisiin Jesus i sada 
bages. Enggo mo igerruki pentu bages i karina, kumarna mbiar ngo kalak i 
midah penguasa-penguasa Jahudi. Sintempu meter roh mo Jesus janah 
cender i tengah-tengah kalak i ninganna mendokken, "Dame mo bai 
ndene!" Enggo kessa idokken bagidi, Ipacidah mo tanganNa dekket 
rusuk silaona taba kalak i. Idah kalak i kessa mo Tuhan i, sondel mo 
sampang ate kalak i. 21 Nai iolihi Jesus no la mo mendokken sikali nai, 
"Dame mo bai ndene. Tose bage ipasulak Bapa Aku, bagidi ma mo kene 
Kupasulak." 22 Idokken kessa bagidi, Isempulken mo kessahNa bai kalak 
i ninganna idokken, "Jalo kene mo Tendi Debata. 23 Mula isasa kene dosa 
barang ise, enggo mo sasa i; janah mula ipehot kene dosa barang ise, hot 
mo dosana i." 24 Ukum si Tomas sada kalak ipas sisiin Jesus sisipuluh dua 
kalak idi nai, oda kin ngo rebbak dekket sisiin sidebankenna i, tikan roh i 
Jesus. 25 Nai isukutken sisiin i mo tabasa, "Enggo kuidah kami Tuhan i!" 
Tapi ialoi si Tomas mo kalak i, "Ukum oda kuidah pengellabangen i 
tanganNa i, janah ukum male kucucukken jari-jaringku mi ugahna i, dekket 


mi rusuk silaoNa i, oda percaya deng aku." 26 Nai saminggu nai no la ma, 
merpulung mo sisiin Jesus i bages i, dekket mo si Tomas isidi. Karinana 
pentu enggo igerruki. Tapi meter roh mo Jesus cender i tengah-tengah 
kalak i mendokken, "Dame mo bai ndene!" 27 Nai idokken Jesus mo taba 
si Tomas, "Baing mo jari-jarimu misen, janah tengen mo tanganKu. 
Doroken mo tanganmu janah cucukken mo mi rusuk silaongKu, ulang ragu 
kono. Percaya mo kono!" 28 Nai meter idokken si Tomas mo mbang 
Jesus, "Tuhanku janah Debatangku!" Idokken Jesus mo tabasa, 
"Kumarna idah kono ngo Aku asa percaya kono? Sayurntua ngo sipercaya 
bangku, tukasi pe oda idah Aku!" 3( Matcam deng ngo nemmu bagena 
tanda-tanda sideban ibaing Jesus, i hadeppen sisinNa i, tapi oda pella 
nisuratken idi ibas bukku en. 31 Karinana sinisuratken isenda, ukum 
nitembakna imo asa percaya kene, Jesus ngo Raja Sipaluah 
niperbagah-bagah Debata, imo Anak Debata, janah merkite-kite percaya 
bana, gabe terrolih kenggelluhen mo kene. 

21:1 Enggo kessa i ipacidah Jesus no la ma mo dirina sikali nai i biding 
Tao Tiberias. Bageen ngo cara Jesus pacidahken dirina i: 2 Tikan sidari 
merpulung mo si Simon Petrus dekket si Tomas sinigerarenna ma si 
Leppa; si Natanael anak kuta Kana si ni Galilea, dukak-dukak si Zebedeus 
dekket dua kalak nai sisiin Jesus sideban. 3 Nai nina si Simon Petrus taba 
denganna i, "Laus aku lebbe menjala ikan." "Kami pe dekket ma mo," nina 
kalak i ma tabasa. Kebbas mo kalak i karina, janah ibengketti mo bungki 
lako berkat. Tapi suntuk bernginna idi kade poda giam dapet kalak i. 4 
Enggo kessa mendok mbincar mataniari, roh mo Jesus cender i biding tao 
i; tapi oda itandai kalak i, Jesus ngo keppe i. 5 Idokken Jesus mo taba 
kalak i, "Lot ngo ikan ndene ale pa?" "Oda lot," nina kalak i mengaloi. 6 
Nai nina Jesus mo taba kalak i, "Sampakken kene mo jala ndene i mi 
kamuhun bungki i, asa kennaan kene." Menter isampakken kalak idi mo 
jalana i, nai gabe male terruah kalak i nenge jalana i kumarna mbue ikan 
ibagasen jalana i. Nai nina sisiin kekellengen ate Jesus mo mbang si 
Petrus, "Tuhan i ngo i," nai meter iselluk si Petrus mo geddana (oda kin 
ngo ipakke geddana), meter mangkat mo ia mi lae i. Sisiin sidebankenna 


i pe merbungki mo mi darat ninganna mengeruah jala sienggo dom ikan i, 
ai oda nenge ndaoh kalalc idi i darat nai, kira-kira seratus meter nai ngo 
kessa. Susur kessa mo kalak idi i bungki idi nai, idah kalak i mo enggo 
lot rara api i sidi janah ipanggang ikan i babona, bagidi ma dekket roti pe. 

Idoklcen Jesus mo taba kalak i, "Embahken kene mo misen deba ikan 
sidapet kene ndai." Laus mo si Simon Petrus mi bungki, iruah mo jala i 
mi darat. Dom ngo ikan mbelgah-mbelgah i ibagasen bungki i, buena 
seratus limapuluh tellu ngkabuah. Tukasi pe bagidi bue ikan idi, oda pella 
meribak jala i. Nai nina Jesus mo taba kalak i, "Roh mo kene mangan." 

Ise poda lot sisiin i mengkusoken, "Ise ngo kono?" Ai ibettoh kalak i ngo, 
Tuhan i ngo la. Nai ijolmiti Jesus mo kalak i, ibuat mo roti i, 
ipemberreken mo taba kalak i. Ikan i pe bagi ma ngo ibaing. 14 En mo 
petellu kaliken ipacidah Jesus dirina taba sisinNa, kessa nai balik nggelluh 
la i kemmateen nai. Enggo kessa salpun mangan kalak i, idokken Jesus 
mo taba si Simon Petrus, "O Simon, anak si Jona, nggkellengen ngo atemu 
midah Alcu asa kalak enda?" "Ue, Tuhan, ibettoh kono ngo ngkelleng 
atengku bamu," nina si Petrus mengaloi. Nai idokken Jesus mo tabasa, 
"Permakani mo biri-biringKu." 16 Pedua kaliken ikusoken Jesus mo bana, 
"O Simon anak si Jona, ngkelleng ngo atemu midah Aku?" Ialoi si Somon 
Petrus mo, "Ue Tuhan, ibettoh kono ngo ngkelleng atengku bamu." Nai 
idokken Jesus mo tabasa, "Permakani mo biri-biringKu." Nai ikusoi 
Jesus nola deng ma mo ia petellu kaliken, "O Simon anak si Jona, 
ngkelleng ngo atemu midah Aku?" Gabe marsak mo si Petrus kumarna 
sanga tellu kali ikusoi Jesus ia. Nai ialoi si Petrus mo, "Tuhan, Tuhan, 
ibettoh kono ngo karinana: Ibettoh kono ma ngo ngkelleng atengku bamu." 
Nai idokken Jesus mo taba si Petrus, "Permakani mo biri-biringKu. 
Ntangkas mo Kudokken bamu; tikan poso deng kono, kono ngo 
mengkokosi dirimu, janah lemmomu ngo barang dempak dike kono laus. 
Tapi tua-tua kessa kono luas, idoroken kono mo tanganmu mpak sideban, 
janah sideban i mo mengeketi kono, nai iembah mo kono mi bekkas siso 
nikellemmokenmu." (Merkite kata i, ibagahken Jesus ngo bakune 
permate si Petrus lako pesangapken Debata.) Enggo kessa bagidi, idokken 
Jesus deng ma mo taba si Petrus, "Ekutken mo Aku!" 20 Tikan tumulih si 


Petrus, idah mo i podina sisiin kekellengen ate Jesus. (Ia ngo sisiin kundul 
ndessing i gembar Jesus tikanmanganjanah mengkuso taba Jesus, "Tuhan 
ise ngo naing menelbuh Kono?") 21 Idah si Petrus kessa mo sisiin i, ikusoi 
si Petrus mo Jesus, "Tuhan, bakune ngo ia luas?" 22 Ialoi Jesus mo, "Mula 
pe Kupergeddo asa nggelluh ia soh mi pekirohKu luas, oda pella 

sarihenlcenmu idi. Ekutken sambing mo Aku!" 23 Kemulihkenna idi, gabe 
sar mo berritana, bai samah-samah sisiin Jesus i, oda mate sisiin idi. 
Keppeken oda ngo lot idokken Jesus, oda mate sisiin i. Ukum nidokken 
Jesus imo: "Mula pe Kupergeddo asa tettap ia nggelluh soh mi ari 
pekkirohKu luas, asa oda pella sarihenkenmu idi!" 24 Sisiin idi ngo 
mengindangken tersenget karina simasa en. Ia ma ngo simenuratkenjanah 
sibettoh ngo, bennar ngo sinidokkenna i. 2i Matcam deng ngo nemmu 
bagena sinibaing Jesus. Ukum isuratken karinana i, dokatengku oda siat 
suberri dunia en mahan bekkas bukku si nisurat idi. 


